text:
Fyrrverandi amerikanski forsetin, Barack Obama, setti ta sera umstríddu heilsunýskipanina, Affordable Health Care (ACA), oftani rópt Obamacare, í verk. Hendan nýskipanin var kollveltandi fyri amerikanska samfelagið og breyt við nógvar normativar grundreglur í amerikanska samfelagnum. Nýskipanin gekk í høvuðsheitunum út uppá, at fáa allar amerikanarar umfataðar av einari heilsutrygd.
Nýskipanin gjørdi millum annað tað, at tað var kravt av arbeiðsgevarum, at veita kvinnuligum starvsfólkum ókeypis fyribyrging. Hendan partin av ACA hevur Donald Trump í gjár strikað. Tað skrivar danska blaðið, Berlingske Tidende.
Grundgevingin er, at arbeiðsgevarin skal hava rætt til at ikki vilja veita fría fyribyrging, skuldi tað verið etiskar ella átrúnaðarligar orsøkir til tess.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


c: text/html

text:
Ferðamannaskipið "Amadea" kom á Runavík ímorgun kl. 11:30. Skipið er smíðað í 1991 á Mitsubishi Heavy Industries shipyard í Nagasaki í Japan. Japansku eigararnir, Nippon Yusen Kaisha, góvu skipinum navnið "Asuka", men fyri 5 árum síðani avgjørdu teir at selja skipið til Amadea Shipping Company, og hesir góvu tí navnið "Amadea", samstundis chartraðu teir skipið út til týska felagið Phoenix Reisen, ið eisini tekur sær av øllum operatiónunum ferðavinnuni viðvíkjandi.
Skipð er 193 metrar langt og 25 metrar breitt. Støddin er 28.856 GT og maskinorkan úr tveimum MAN-Mitsubishi motorum er 17.300 kw. Mesta ferð er 21 fjórðingar um tíman. Við á ferðini eru á leið 600 ferðafólk. Skipið er skrásett í Nassau á Bermuda oyggjunum. Skipari er Hubert Flohr og Kreuzfahrtdirektor er Christian Adlmaier.
Skipsumboð í Føroyum er Tor-Shipping og túroperatørur er "the grand old man" í føroyskari ferðavinnu, serliga í cruise vinnuni, Sigurð Simonsen úr Hoyvík. Hóast hann er vorðin ein eldri harri, hevur hann saman við konunu Renatu stjórna øllum fyrimyndarliga, soleiðis, at ferðafólkini rættstundis eru farin tær útferðir, sum ætlaðar vóru frammanundan. Skipið siglir aftur av Runavík í kvøld kl. 19:00

robotstxt: allowed

filter: keep


text:
Tað vóru svartklæddar stjørnur í hópatalið, ið gingu eftir reyðu langmottuni til Golden Globe virðislønahandanina í nátt. Longu áðrenn tiltakið fór av bakkastokki, var tað greitt, #MeToo átakið enn gjørdi seg galdandi í Hollywood-verðini. Stjørnurnar vóru í svørtum fyri at heiðra tey fólkini, ið høvdu traðkað fram, og talað at kynsligum ágangi.
Filmsframleiðarin, Harvey Weinstein, ið var tann fyrsti at blíva ákærdur fyri ógvusligan kynsligan ágang, var ikki til staðar til handanina.
Tað var ikki bert í litinum av klæðunum, at stjørnurnar søgdu frá. Eisini í røðunum hjá teimum mongu, ið fingu heiðurslønir, valdu tey at seta orð á trupulleikan við kynsligum ágangi í filsmverðini og birtu vón um eina framtíð, har tað ikki var neyðugt at siga "Me Too" longur.
Av heiðurslønum ið vórðu givnar, vóru tað eisini kvinnurnar, ið fóru við nógvum. Filmurin, Three Billboards Outside Ebbing, Missouri, vann heiðurslønina besti filmur. Filmurin snýr seg um eina kvinnu, ið velir at taka málið í egnar hendir, tá dóttir hennara verður myrd.
Eisini vann HBO-sjónvarpsrøðin, Big Little Lies, heili fýra heiðurslønir. Røðin setir eisini kynsligan ágang og harðskap á breddan.
Kenda leikarinnan og sjónvarpsverturin, Oprah Winfrey, bleiv heiðrað við tí serligu Cecil B Demille heiðurslønini, ið er givin fyri serligt avrik gjøgnum alt lívið.
Oprah legði í røðu síni dent á umboðan av fólki av ymiskum húðarlitum og uppruna innan filmsverðina, um rasustríði í USA og á tað ovurstóra bragdið, tær kvinnur høvdu framt, ið høvdu traðkað fram í samband við #MeToo.
Oprah er fyrsta myrka kvinna nakrantíð, ið fær Cecil B Demille heiðurslønina.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Í gjár vunnu okkara gentur 3-1 á Letlandi, og í dag megnaðu vit aftur at vinna. Hjørdis Rasmusdóttir skoraði eitt frálíkt mál beint eftir hálva tíman. Lív F. Arge átti málgevandi avleveringina.
Beint fyri hálvleik javnaðu vertirnir eftir gott einmansavriki. Hetta úrslitið helt sær allan dystin sum so mátti avgerast við brotsspørkum.
Annika Dam í okkara máli bjargaði tí fyrsta brotssparkinum. Tá so litavar brendu næsta brotssparki eisini var eingin vegur aftur og okkara vunnu tí næsta dystin í kappingini. Okkara seinasti dystur veðrur leiktur leygardagin móti Ukraina.
Vit fegnast um góðu úrslitini og ynskja øllum hjartaliga til lukku.
Kelda: in.fo
Myndir: Moterys už futbolą


text:
Góður javnleikur
1. lið30-04-2017 - Helgi Nielsen
Effodeildin, 6. umfar: HB - Víkingur 2-2
Áskoðararnir máttu bíða eitt sindur eftir undirhaldinum í Gundadali í dag, men eftir eina heldur rótuta byrjan fingu vit ein fínan og sera undirhaldandi dyst við nógvum málmøguleikum og spenningi.
Okkara Fróði var ikki við gestunum í Gundadali í dag, so honum fingu vit ikki høvi at heilsa. Tað var tó eitt vælmannað Víkingalið, sum møtti til dyst í dag, meðan báðir danirnir hjá okkum vóru uttanfyri við skaða.
Byrjanin var sum sagt heldur trilvandi og rótut, har lítið skipað spæl var at síggja og eingir málmøguleikar. Ikki fyrr enn í 13. minutti sóu vit fyrstu veruligu málroyndina, og hana áttu gestirnir, men einki spurdist burturúr.
Vit vistu frammanundan, at Víkingarnir eru sera vandamiklir við deyðbóltar, og tað fingu vit nógv dømi um í dag. Í 22. minutti eru gestirnir í álopið, og ein bóltur verður sendur móti málinum. Bólturin verður skotin útfrá, men beint til Hans Paula sum smekkaði til í stongina og inn og so vóru gestirnir á odda.
Koyr á, HB!
HAGTØLINI
Effodeildin, 6. umfar sunnudagin 30. apríl 2017 kl. 15.00 í Gundadali
HB – Víkingur 2-2 (1-1)
0-1 Hans Pauli Samuelsen 22'
1-1 Ári Mohr Jónsson 39'
1-2 Gert Hansen 70'
2-2 Aleksandar Stankov 85'
Gult kort: Rókur av Fløtum Jespersen
Liðið: Teitur M. Gestsson – Dánjal Pauli Lervig (Heri H. Mohr 80), Bartal Wardum, Johan Troest Davidsen (liðsk.), Jógvan Rói Davidsen (Símun Samuelsen 75), Aleksandar Stankov, Tróndur Jensen (Adrian Justinussen 79), Rókur av Fløtum Jespersen, Sebastian Pingel, Levi Hanssen og Ári Mohr Jónsson
Óbrúktur eykaleikarar: Matthias Lamhauge, Daniel Johansen og Poul Thomas Dam
Á beinkinum: Sigríður Clementsen, Rasmus Nolsøe, Uni Nielsen, Tróndur Vatnhamar og Heðin Weihe
Dagsins maður: Aleksandar Stankov
Dómari: Lars Muller
Hjálpardómarar: Andrew Christiansen og Jan Hermansen
4. dómari: Eiler Rasmussen


text:
Royndarverkætlan um heilivágsgjøgnumgongd framd
14-11-2017 - 22:15 - Jóanis Albert Nielsen
Heilsu- og innlendismálaráðið hevur tikið stig til at fremja heilivágsgjøgnumgongd, í fyrstu atløgu sum eina royndarverkætlan.
Ein arbeiðsbólkur hevur framt verkætlanina, ið fór fram á Boðanesheiminum og Eysturoyar røktar- og ellisheimi. Í tíðarskeiðinum frá januar til og við mai í 2017 vórðu í alt 54 heilivágsgjøgnumgongdir framdar. Tveir farmaseutar við prógvi í ”medicingennemgang for farmaceuter”, framdu hesar heilivágsgjøgnumgongdir í samstarvi við avvarðandi røktarstarvsfólk og kommunulæknar.
Endamálið við eini heilivágsgjøgnumgongd er at betra um viðgerðartrygdina hjá borgarunum. Harumframt verður herðsla løgd á skynsama heilivágsnýtslu, soleiðis at borgarin ikki fær óneyðugan heilivág, og kostnaður fyri heilivágsviðgerð verður avmarkaður so nógv, ið til ber, umframt at heilsustøðan og lívsgóðskan hjá borgarum gerst betri.
Kanningin vísur í stuttum, at tað ikki altíð er samsvar millum heilivágslistan hjá læknum og tann heilivág, sum borgarar fáa. Við heilivágsgjøgnumgongd er møguleiki at fáa rættað uppá hetta, umframt at fáa samlaðu heilivágsnýtsluna niður.
Arbeiðsbólkurin leggur fram sjey tilmæli. Millum tilmælini eru:
- At borgarar á røktar- og ellisheimum fáa tilboð um heilivágsgjøgnumgongd eina ferð um ári. Mælt verður til at byrja verður við hesum bólkinum av borgarum.
- Í øðrum lagi verður mælt til, at heilivágsgjøgnumgongd verður framd eina ferð um árið hjá øllum borgarum, 65 ár og eldri.
“Verkætlanin vísir á, at bæði kommunulæknar og røktarstarvsfólk meta, at viðgerðin verður betur og tryggari hjá borgaranum, aftaná at heilivágsgjøgnumgongd er framd. Næsta stig er saman við kommunum, Apoteksverkinum og kommunulæknum at víðkað tilboðið um heilivágsgjøgnumgongd til at fevna um øll røktarheim og við tíðini aðrar borgarar, ið tørva tænastuna”, sigur Sirið Stenberg, landsstýriskvinna í viðmerking.
Frágreiðingin um heilivágsgjøgnumgongdina kann lesast her.


text:
Jóannes Hansen 03.01.2018 (06:27)
101,6 milliónir fleiri í kommunuskatti
Í 2017 rindaðu føroyingar tilsaman 3,23 milliardir krónur í kommunuskatti og landsskatti. Tað vísir fyribilsuppgerðin hjá Taks.
Inntøkurnar hjá kommununum av skatti vóru 354 milliónir hægri, enn landsskatturin var. Tá verður ikki roknað við kirkjuskatti og eftirlønarskatti.
Samantaldi landsskatturin var 1.438.865.676 krónur. Vøksturin var 49,9 milliónir krónur ella 3,59 prosent.
Samantaldi kommunuskatturin var 1.792.867.987 krónur. Vøksturin var 101,6 milliónir ella 6,01 prosent.
Meirinntøkan í samantalda kirkjuskattinum var 2,4 milliónir ella 4,49 prosent. Samlaði kirkjuskatturin var 55,79 milliónir krónur.
Meirinntøkan í eftirlønarskattinum var 27,5 milliónir krónur, sum svarar til 9,19 prosent. Samlaði eftirlønarskatturin var 326,8 milliónir krónur.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Í kvøld varð kunnugjørt í beinleiðis sjónvarpssending úr sjónleikarhúsinum í Lübeck, at høvuðsvirðislønin á Norðurlendsku Filmstevnuni í ár fer til Noregs fyri filmin Å vende tilbake.
Ungi norski leikstjórin, Henrik Martin Dahlsbakken, var himmalsfegin, tá hann tók móti NDR Filmsvirðislønini, sum er 12.500 evrur. Her sæst hann saman við kringvarpsstjóranum í Norddeutsche Rundfunk, Lutz Marmor. Myndina tók Olaf Malzahn fyri Nordische Filmtage.
Ísland hevur verið væl umboðað við góðum filmum í ár. Filmurin Fúsi (Virgin Mountain) hjá Dagi Kára, vann ikki bara Lübecker Nachrichten Áskoðaravirðislønina, men eisini Interfilm Kirkjuvirðislønina. Leikstjórin Dagur Kári var til staðar og fekk virðislønina. Saman við honum var høvuðsleikarin Gunnar Jónsson, sum eisini fekk serliga heiðurliga umrøðu fyri filmsleiklutin sum Fúsi.
Triðja virðislønin, sum fór til ein íslendskan film, var Baltiska virðislønin, sum fór til veðrafilmin Hrútar, (Rams), sum mikudagin setti filmsstevnuna, ið er hin einasta árliga afturvendandi í heiminum, sum sýnir norðurlendskan film.
Camilla Nielsson úr Danmark fekk virðisløn fyri Democrats, sum varð mettur at vera besti heimildarfilmur í ár.
Niðanfyri síggjast allir vinarar á pallinum í sjónleikarhúsinum í Lübeck. Myndina tók Olaf Malzahn fyri Nordische Filmtage. Aðrar virðislønir síggjast á heimasíðuni hjá Norðurlendsku Filmstevnuni.


text:
Jógvan Hugo Gardar
28.11.2016 - 06:27
Klokkan 14 seinnapartin gongur freistin út hjá Havila Shipping. Um leiðsland í fyritøkuni ikki hevur funnð eina semju við nakrar minnilutaeigarar sum sita á skuld í felagnum, so verður Havila sent í skiftirættin.
Havila Shipping hevur í langa tíð stríðst fyri at yvirliva figgjarliga. Tann 9. november kunngjørdi Havila sína triðju roynd at bjarga felagnum. Men sum við teimum báðum fyrstu uppskotunum, so manglar bara eitt ja frá fra minnilutaeigarunum, fyri at hendan avtalan kann undirskrivast.
Men leiðslan fær ikki hesar innilutaeigararnar við sær, tí teir eru misnøgdir við hvussu avtalan er sett saman, og hvussu felagið skal síggja út um hendan avtalan skal leggjast til grund fyri rakstrinum víðari.
Minnilutaeigararir sita við meir en neyðuga triðinginum av partabrøvunum fyri at kunna steðga ætlanini hja Havila-leiðsluni. Og á triðja sinni steðgaði minnilutaeigararnir í farnu viku uppskotinum.
Njål Sævik, stjóri í Havila Shipping, segði við Sysla.no í farnu viku, at um minnilutaeigararnir ikki goðtaka hesa avtaluna, so verður Havila sent í skiftirættin í dag klokkan 14.
Sum skilst hevur Havila-leiðslan eina B-ætlan, men hesa vil hon ikki vísa fram fyri partabrævaeigarunum, fyrrenn eingin annar vegur er.
Sævik-familjan, sum eigur meir enn 50 prosent í Havila Shipping, hevur eisini áhugamal í føroysku frálandavinnuni, gjøgnum Skansi. Higartil hevur verið sagt at trupulleikarnir í Havila ikki koma at orógva Skansi. Spurningurin er to hvussu ein húsagangur í Havila kemur at merkja fíggjarligu møguleikarnar hjá Sævik-familjuni.


text:
- Tað er ein stórur dagur fyri St. Helena at taka ímóti fyrstu ferðafólkunum, sum eru komin til oynna við flogfari, og hetta verður eisini týdningarmikið fyri øll sum búgva her, segði Derek Thomas, politikari á St. Helena, tá fyrsta flogfarið nakrantíð við ferðafólkum hevði lent á oynni 3. mai.
Tað búgva bara 4.500 fólk á fjarskotnu oynni St. Helena í Suðuratlantshavi, sum fyri tíggju árum síðan setti sær fyri at mennast sum ferðafólkamál. Avgjørt var at byggja flogvøll, gistingarhús og annað at taka ímóti 30.000 ferðafólkum.
Í 2016 stóð flogvøllurin liðugur – men tað vísti seg, at har var so nógvur turbulensur, at vanlig ferðafólkaflogfør als ikki kundu seta seg og fara undir regluliga flúgving til oynna. Tað var eitt satt bakkast fyri oynna og íløgan upp á tríggjar milliardir krónur í flogvøllin sá út til at vera ein tann størsta feilíløgan í flogsøguni.
Føroysk vón
Men í oktober í fjør kveiktist ein nýggj vón, tá tveir føroyskir flogskiparar, Hjalgrim Magnussen og Hans Christian Petersen, lendu eitt av serstøku AVRO RJ100 flogførunum uttan trupulleikar – hetta er sama slag av flogførum, sum Atlantsflog hevði, áðrenn skift varð yvir til Airbus.
Og nú bragdaði loksins, tá eitt AVRO RJ85 frá flogfelagnum Airlink 3. mai lendi við 60 ferðafólkum á oynni og seinni fór avstað aftur við 48 fólkum.
Lesið meira í blaðnum sum er komið í handlarnar


text:
35 000 frá stuðlafelagnum
Týskvøldið 24. apríl hevði stuðlafelagið ÍSB aðalfund og í hesum sambandi handaði forkvinnan í felagnum Jógvani Jensen formanni í ÍSB eina stuðulsgávu áljóðandi 35.000 kr.
Egga takkaði fyri stuðulin og segði nøkur orð:
Eins og árini undan vilja vit í nevndini í ÍSB takka tykkum í stuðlafelagnum fyri tann ómetaliga stóra og týdningarmikla stuðul, ið tit hava veitt ÍSB øll hesi árini síðan stuðlafelagið bleiv stovnað. Uttan henda stuðul hevði verið ógvuliga tungt at riki ÍSB, og fíggja tey mongu tiltøkini, sum vit bjóða innan felagsskapin.
ÍSB veksur fyri hvørt ár sum gongur og er tað sjálvandi hugaligt, men tað sum gleðir okkum mest er, at vit nú hava fingið tvey feløg eitt her í Streymoynni, sum eitur Smæran og eitt í Eysturoynni, ið eitur Svanur. Tað er okkara vón, at vit innan stutta tíð kunnu fáa tvey feløg afturat, eitt í Norðoyggjum og eitt í Suðuroy.
Feløgini skipa fyri innanhýsis kappingum í teimum ymisku ítróttagreinunum, meðan ÍSB tekur sær av FM-kappingunum, ið eru í boccia, frælsum ítrótti, borðtennis og svimjing. Eisini tekur ÍSB sær av av øllum landsliðum, sum skulu kappast uttanlands í NM-, EM- og HM-kappingum, Spcial Olympics kappingum og Paralympic, sum verður í London í døgunum 29. August til 9. September.
Tað er okkara vón at vit luttaka við 4 ítróttafólkum til PL, tveimum í svimjing og tveimum í frælsum ítrótti. Í løtuni er bert tann eini, sum hevur klárað kravtíðirnar at luttaka. Men vit vóna at hini koma at klára kravtíðirnar áðrenn 6. August, ið er seinasta freist.
Men tað er ikki bara sum at siga tað, tí tað krevur, at tey luttaka í altjóða kappingum, ið eru góðkendar av IPC.
Vetrarítróttagreinarnar eru av á hesum sinni, og nú byrja summarítrótturin og Grand Prix-kappingarnar í frælsum ítrótti liggja fyri framman. So gongur slag í slag í alt summar við kappingum á summarstevnum og annað.
Arbeitt verður eisini við at hava ein stóran Special Olympics dag her í Havnini síðst í septembermánað. Á hesum degnum verður møguleiki at luttaka í ymiskum ítróttagreinum, sum eru umboðaðar innan ÍSB.
Sum tit hoyra, so er nógv á skránni í ár. Og eg vil enda við enn einaferð at takka tykkum í nevndini í stuðlafelagnum og tykkum, sum so trúliga hvørt týskvøld- ár út og ár inn- ganga á bingo fyri at stuðla ítróttafelagsskapinum ÍSB. Stóra takk fyri
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Soleiðis gerast Føroyar heimsins grønasta oyggjasamfelag
Føroyar hava sett sær sum politiskt mál at minka oljunýtsluna til upphiting niður í eina helvt í 2025 og at sleppa heilt undan olju í elframleiðsluni í 2030. Nú hevur ein føroyskur/danskur arbeiðsbólkur roknað út, hvussu málið kann røkkast. Arbeiðsbólkurin hevur eisini boð uppá, hvussu Føroyar longu í 2030 kunnu sleppa heilt undan at innflyta olju til orkunýtslu við at miða eftir vatnorku, vindmyllum, sólorkuverkum, sjóvarfalsverkum, battaríum og pumpuskipanum.
- Eg meti, at her eru nøkur spennandi boð uppá, hvussu tann føroyska orkuskipanin kann menna seg. Málini eru ikki ógjørlig, men tað krevur, at vit arbeiða tætt saman um loysnirnar, sigur Kári Mortensen, deildarleiðari á Umhvørvisstovuni, sum hevur gjørt útrokningarnar saman við Elfelagnum SEV og vinnugreinafelagnum Dansk Energi.
Jørgen S. Christensen, granskingar- og tøknifrøðistjóri hjá Dansk Energi, staðfestir, at tøkniliga sæð er einki til hindurs fyri, at Føroyar kunnu sleppa frá olju í 2030 – og harvið gerast heimsins grønasta oyggjasamfelag.
- Men okkara framtíðarmyndir vísa, at skiftið krevur stórar íløgur, so tí er umráðandi, at Føroyar leggja eina so skilagóða fíggjarætlan sum gjørligt, sigur Jørgen S. Christensen.
Hitapumpur og elbilar
Føroyar hava eina elorkunýtslu upp á umleið 315.000 MWt um árið, og tað kann sambært minstu framtíðarmyndini økjast upp í 410.000 MWt í 2025, um ein partur av upphitingini og bilarnir fara at nýta elorku. Henda framtíðarmyndin er grundað á samgonguskjalið hjá landsstýrinum frá 2015, har málið er, at helvtin av upphitingini skal leggjast um til el, og at slakir 3.400 bilar koyra við elorku í 2025.
Sambært mest umfatandi framtíðarmyndini kann elnýtslan vaksa upp í 575.000 MWt í 2030 í samsvari við, at føroyska samfelagið líðandi skiftir oljuverk, bensin og oljurikin akfør út við grønar orkuloysnir. Henda framtíðarmyndin tekur í øllum viðurskiftum støði í jaligum forsøgnum við 100 prosent orkuskifti innan upphiting, og har allir bilar í landinum, sum eru umleið 25.500 í tali, koyra við elorku.
Økta elnýtslan kann nøktast við hjálp av einum blandi av ymiskum sløgum av varandi orku. Ein møgulig samanseting er at miða eftir at økja vindmylluorkuna úr 18,6 MW upp í 72 MW í 2030. Harumframt kann framleiðslan økjast við tveimum nýggjum framleiðsluhættum, sum ikki eru brúktir í Føroyum áður. Talan er um stigvíst at byggja sólorkuverk við einum samlaðum mátti á 30 MW, umframt at 60 MW skulu fáast frá sjóvarfalsverkum.
Ein skipan í javnvág
Við fleiri vindmyllum, vatnorku og sólorku verður ein týðandi partur av elframleiðsluni tongdur at veðrinum, árstíðum og ávísum tíðarbilum á samdøgrinum. Í einari elskipan skal javnvág vera millum framleiðslu og nýtslu hvørt sekund, hvønn tíma alt samdøgrið. Tí verður brúk fyri einari smidligari elnýtslu og orkugoymslum til at útjavna sveiggj í framleiðsluni og nýtsluni.
Frymilsútrokningar vísa, at tørvur verður á orkugoymslum svarandi til 20-60 GWt, alt eftir hvussu ymisku framleiðsluhættirnir verða settir saman. Tað kann fremjast við battarímátti á 50-60 MW, sum er rímiliga nógv. Afturfyri kunnu battaríini tryggja, at missurin av elorku frá vindi og sól verður lutfalsliga lítil. Pumpuskipanir kunnu verða ein annar møguleiki at goyma orku.
- Nú heldur greiningararbeiðið fram, har SEV, orkumyndugleikin og Dansk Energi luttaka. Saman fara vit djúpari inn í tey ymisku búskaparligu sjónarhornini innan ymiskar ítøkiligar loysnir og tøknifrøðiligar møguleikar, sigur Hákun Djurhuus, stjóri í SEV.
Hann staðfestir samstundis, at tað framvegis er avgerandi fyri SEV, at støðuga elnetið er í miðdeplinum, soleiðis at Føroya fólk kann líta á, at veitingartrygdin er í hásæti.


text:
Guðrið Weihe
er útbúgvin cand.scient.pol. og hevur skrivað ph.d. ritgerð um týdning og praksis í almennum-privatum samstarvi.
Hon starvast dagliga hjá COWI, har hon serliga ráðgevur innan alment-privat samstarv. Hetta slagi av samstarvi er ikki so væl kent í Føroyum, og á Vinnudegnum fer Guðrið Weihe at seta hetta slag av samstarvi inn í føroysk viðurskifti.
Hvat er alment-privat samstarv? Hvørjir fyrimunir eru? Hvørjir vansar eru?
Fyrilesturin er avgjørt viðkomandi fyri allar almennar og privatar aktørar.
Melda teg til Vinnudagin 2010 her.


text:
Agnar Frederiksen
11.01.2018 - 09:16
Ítróttur > Ítróttur > Hondbóltur
Seinnapartin skulu føroysku mennirnir í eldin í HM-undankappingini í Italia. Fyrsti dystur er ímóti Ukraina, og hann byrjar kl.15.20 føroyska tíð.
Dysturin í dag kann síggjast í sjónvarpinum hjá KVF, og tað kunnu hinir báðir dystirnir hjá Føroyum eisini.
Kringvarpið boðar frá, at sent verður á hendan hátt:
Dystirnir kunnu eisini síggjast á heimasíðuni www.kvf.fo
Tað ber eisini til at lurta, tí Rás 2 er á staðnum í Bolzano, og fer at hava beinleiðis frásøgn frá dystunum hjá føroysku monnunum.


text:
Nýggjastu tíðindini
Melda til tíðindabræv
Tíðindi - 16. februar 2017
FSF hevur gjørt avtalur við Egil á Bø, Alexandre da Silva Braga, Jan Dam og Anju Rein um at taka sær av uppgávunum sum hjálparvenjarar hjá nøkrum av yngru landsliðunum
Øssur Hansen er nýggjur venjari hjá U15-landsliðnum við dreingjum, og at hjálpa sær hevur hann fingið Egil á Bø - Mynd: Hans Erik Danielsen
Sum áður fráboðað, og í trá við heildarætlanina við fótbóltsmennarunum, er ætlanin framyvir at seta hjálparvenjarar til føroysku ungdómslandsliðini í longri ella styttri tíðarskeið. Skráin fyri landsliðini er ymisk, og tí verða hjálparvenjararnir í fyrsta umfari settir eftir tørvi.
Nakrar avtalur eru nú gjørdar, sum knýtir hesar at ymsu landsliðunum og teirra virksemi fram til summarfrítíðina.
Hjá dreingjum verður Egil á Bø hjálparvenjari hjá U15, meðan Jan Dam verður hjálparvenjari hjá U19. Á gentusíðuni eru avtalur gjørdar við Anju Rein og Alexandre da Silva Braga, ið koma at verða knýtt at ávikavist U15 og U19-landsliðunum.
Jan Mølvad Laursen er venjari hjá U17-gentunum, og har verður tað Jógvan Martin Olsen, sum í fyrsta umfari fer at virka sum hjálparvenjari. Hjá U17-dreingjum verður tað Eli Hentze, ið fram til summarfrítíðina fer at hjálpa Thomas Thinggaard.
Fyrsta avbjóðingin í hesum árinum verður frá 13. til 21. mars, tá U17-landsliðið við dreingjum fer til Elite Round á Kypros.


text:
Man má geva honum, at hann hevur sjálvsironi 🙂
Category: Óbólkað
Sára 2:29.98 og føroyskt met í 200 firvald
Sára Ryggshamar Nysted setti í dag stórt nýtt føroyskt met og juniormet í 200 metra firvaldasvimjing á langgeil, tá ið hon á SuSvim-stevnuni í Páls Høll í Vági svam teinin uppá 2:29.98. Sára átti sjálv nú farna føroyska føroyskt metið og juniormetið á 2:32.04, frá fyrstu føroysku meistarastevnu á langgeil í 2016. Sára er fødd í 2001, og svimur fyri Suðuroyar Svimjifelag.
Live Timing frá HS-stevnu 19. og 20. november 2016
Fyrstu svimjarar klárað kravtíð til Oyggjaleikir 2017
Sum kunngjørt í september, so var Ægir-stevnan nú 22. og 23. oktober hin fyrsta av fýra útvaldum stevnum, har gjørligt er at klára kravtíð til Oyggjaleikir 2017, um ikki annað er avtalað. Við fyrivarni fyri at onkur er yvirsæddur, so vóru tey fýra sum kláraðu oyggjaleikakravtíð í Klaksvík, umframt Pál Joensen í Aachen.
Continue reading Fyrstu svimjarar klárað kravtíð til Oyggjaleikir 2017
Nakrar myndir frá HS-stevnuni í dag
Myndir frá Sjómannadegnum 2016
Her eru nakrar myndir frá svimjingini á Sjómannadegnum 2016. Continue reading Myndir frá Sjómannadegnum 2016
Rókur í Rio – Aftaná 1500
Nøkur orð av tekjuni á Hotel Golden Tulip Regente
Rókur í Rio – So er tað 1500
Nøkur orð av tekjuni á hotel Golden Tulip Regente, áðrenn leiðin gongur yvir til Jon Hestoy og síðani víðari til OL-býin har Pál skal royna seg í 1500 metra frísvimjing.
Rókur í Rio – Endiliga svimjing
So fann eg endiliga úr Copacabana, til Barra har olympiski býurin og svimjistevnan er
EM 2020 verður í Budapest
Evropeiska svimjisambandið LEN samtykti á fundi í gjár, at lata Budapest hýsa øllum sínum evropeiskum (senior)meistarastevnum í 2020, tað vil siga EM í vatnpolo í januar, EM í kaving, synkron og kappsvimjing í mai, og EM í open water í juni. At kappsvimjingin er longu í mai, skyldast sjálvsagt at hetta er OL-ár, sum nú í 2016.
Photo by Moyan_Brenn


text:
Í Fuglafirði á Páskum 27/03 - 01/04 2013
Vit eru í fer við at gera vognin kláran, og hava fingið vitjan av okkara
fittu grannum :o) So eru
vit eisini komin uppí Weber klubban
Bilur og vognur vaskaðir
Næstan í Fuglafirði, koyrdi vognin norður um 2 tíðina og so suðuraftur eftir
familjuni
Sera gott veður, men forbiði kalt
So byrjar at koma lív í Skírishósdag
Frits hevur gjørt hesar myndirnar
Dan hevur verði og keypt sær rundstykkir
Jan Øregaard er fluttur aftur til Fuglafjarðar, var og luftaði hundinum
Skírishósmorgun var fari til morgunbuffé, slett ikki so gali :o)
Hesin kúllurin má byrja at eta páskaregg nú, um hann skal klára øll áðrenn
páskini eru yvirstaðin :o)
Kirkjan í Fuglafirði
Nøkur fóru niðan at sparka fótbólt
Lars bjóðaði campingferie bløð út
Mentamálaráðharrin bjóðaði vælkomin til ein tíðindarfund. Hann greiddi frá
umstøðunum
á plássinum og hvat tey bjóða her í Fuglafirði. Sera sera blíð fólk her í Fuglafirði
Nógv fólk møttu upp, mátti verða uml 50 fólk
Hesin er vælútgjørdur til at taka myndir :o)
Fólk vitjaðu :o)
Nøkur eru spentari enn onnur :o)
Lars við sínari grill
Oddmar við sínari grill
Okkara fyrsta grilling, riggaði bara fínt :o)
Langafríggjadagur og aftur gott veður
Kunstverk, sum
Helgi Midjord hevur evna til
Gott skerpikjøt uhm gott at hava við á campingtúr :o)
Hesin fitti drongurin var so góður við Gudmundur
Hesir báðir eru so óførir at spæla tá vit eru camping
Regin og Gudmundur
Johnny við damu á vitjan
Lars og Birgit steikja fleskasteik :o)
Uhm smakkaði væl
Hesin stríðist og stríðist
Og hesir stríðast eisini
Nógvur matur og nokk var til øll 134 fólkini :o)
Martin og Gunnvá Wennerstrøm vóru í brúdleyp í Fuglafirði og komi framvið ein
túr
Gudmundur hevur fingið vitjan av Magnus og Rúnar
Sonni og Jenny á vitjan
Oksasteikin sett útá
Sós og tað heila :o)
Smakkaði gott, oksasteikin hevði fingið dekan ov nógv
Dobberman í Fuglafirði
Fuglafjørður
Ragna og Herlon :o)
Magnus er komin at sova, teir ipadda
So eru eggini klár at mála
Lars og Birgit eru komin til kaffi og eplakaku
Hesi gera klárt at fara heim aftur
So er liðugt at teknað páskaregg
So eru vit eisini klár at fara heimaftur, klokkan er um 16
Gudmundur rullar páskaregg :o)


text:
Bróstsviði og súrur magi
Mong menniskju hava ampa av ov nógvari magasýru. Hesin trupulleiki er ikki neyðturviliga tað sama sum at hava ov nógva magasýru. Onnur viðurskifti gera seg galdandi, t.d. hvussu viðkvæmur magin er fyri magasýruni. Sjáldan er talan um eina álvarsliga sjúku, men hetta er til ampa, um hetta javnan stingur seg upp. Magasýru trupulleikar kunnu elva til tríggjar ymiskar sjúkur: Bróstsviða (refluks), súran maga (dyspepsi) og magasár (ulcus).
Bróstsviði
Bróstsviði er ein pínufull, brennandi ella svíðandi kensla í maganum, aftan fyri bringubeinið ella í hálsinum. Vanliga eru eyðkennini mild og ikki drúgv. Við hvørt, men sjáldan kann bruni koma í vælindinum.
Orsøk
Bróstsviði kemur av, at tað súra innihaldið í maganum rennur uppaftur í vælindið ella í munnin. Fólk siga, at tað rennur uppaftur ella refluks. Niðast í vælindinum er ein lokavøddi, sum skal forða hesum. Um lokavøddin ikki arbeiðir, sum hann eigur, so rennur magasýran uppaftur í vælindið. Av tí at slímhinnan í vælindinum ikki tolir tað súra úr maganum, so elvir hetta til pínu, tí slímhinnan verður skødd. Hendir hetta í longri tíð, so kunnu koma bruni og sár í slímhinnuna.
Vandin fyri, at tað rennur uppaftur, verður størri, um nógv magasevja er, ella um tú hevur etið ríkiligt. Og eisini um eitt hvørt trýstir á magan. Fólk fáa bróstsviða ofta eftir eina búrmáltíð, ella um tey benda seg framá. Barnakonur kunnu hava bróstsviða og súr rop, tí barnið tekur pláss og trýstir á lokavøddan. Barnakonuhormonið progesteron kann gera, at lokavøddin ikki virkar fullvæl, hann verður ov kraftaveikur. Lokavøddin viknar við aldrinum. Tí hava fleiri eldri fólk bróstsviðatrupulleikar.
Nøkur tjúkk fólk líða av ov nógvari sýru í vælindinum, tí trýstið á lokavøddan er ov stórt. Eisini kann royking elva til bróstsviða og súr rop.
Bróstsviði er ein ógvuliga vanligur ampi. Flest fólk hava upplivað hetta av og á.
Súrur magi
Tað, ið eyðkennir súran maga, er pína og ampi ovast í maganum. Súrur magi kann benda á, at talan er um bróstsviða, magasár ella krabbamein. Tí er av týdningi, at farið verður til lækna, fyri at útiloka aðra sjúku, um ein javnan hevur hesi sjúkueyðkenni, og ein ikki kennir seg væl. Eisini skulu fólk yvir 45 ár, sum hava sjúkueyðkennini, men sum áður vóru teim ókend, fara til lækna.
Sjúkueyðkennini koma ofta, tá ið tey eru svong ella hava etið í meira lagi ella hava drukkið alkohol ella hava tikið NSAID, t.d. ibuprofen.
Orsøk
Orsøkin er ikki kend, men ymisk viðurskifti kunnu vera galdandi. Hildið verður m.a., at orsøkirnar kunnu vera ávikavist, at sodningarlagið verður overvað, ovurviðkvæmi og stúran.
At viðgera bróstsviða og súran maga
Fleiri av teim, ið hava bróstsviða og súran maga, kunnu vinna á sjúkunum við at broyta lívsførslu. ”Tað tú kanst gera” stendur niðast.
Mild og tilvildarlig eyðkenni kunnu viðgerast við ávikavist sýruneutraliserandi heilivági (antacida), heilivági, sum „leggur lok“ á magasýruna, ella heilivági, sum minkar um sýruframleiðsluna (H2-blokkarar ella sýrupumputarnarar), samstundis sum at roynt verður at halda seg burtur frá tí, sum kann elva til bróstsviða og súran maga. Um viðgerð við heilivági úr handkeypi ikki hjálpir, eigur tú at fara til lækna og at verða kannað/-ur.
Um sjúkurnar eru ringar og afturvendandi, so eigur ein at seta seg í samband við læknan. Læknin kann byrja viðgerð við sýrupumputarnara - vanliga 1 ferð um dagin í 4 vikur. Sjúkueyðkennini hvørva ofta skjótt, men týðandi er at halda fram í 4 vikur, tí at møguligir sýruskaðar í vælindinum verða grøddir í longri tíð.
Høvuðsendamálið við viðgerðini er at linna sjúkueyðkennini, at kunna um støðuna og at sissa, at hetta ikki er ein álvarsom sjúka, um aðrar sjúkur ikki eru til staðar.
Magasár
Magasár er eitt sár í slímhinnuni í maganum (ventrikkulin) ella í ovara parti í buggørnunum (tólvfingratarmunum).
Orsøk
Vanliga eru slímhinnurnar í maganum mótstøðuførar fyri magasýru. Men viknar magaveggurin, so kann magasýran tæra slímhinnuna, og av hesum kemur sár.
Vanligasta orsøkin til bruna í slímhinnuni er bakterian Helicobacter pylori, sum fólk eru vorðin smittað av sum børn. Henda bakteria kann trívast í maganum, hóast magasýran er sterk. Mong hava helicobacter-bakteriuna í maganum alt lívið, uttan at tey merkja nakað til tað. Tað eru bert o.u. 15% av teim, sum hava bakteriuna í maganum, sum fáa magasár.
Tú kanst eisini fáa magasár av at taka ávísan heilivág fyri liða- og vøddapínu, t.d. giktheilivág av NSAID-týpuni – eitt nú ibuprofen (t.d. Ipren®) og acetylsalicylsýru (t.d. Kodimagnyl® og Treo®), tí hesin heilivágur ávirkar slímhinnuna í maganum.
Um tú roykir, so verður vandin fyri at fáa magasár størri, men onki bendir á, at ein ávísur kostur ella alkohol kunnu elva til magasár. Heldur ikki bendir nakað á, at strongd elvir til magasár.
Sjúkueyðkenni
Vanligastu sjúkueyðkennini eru pína í ovara parti av maganum, sum ofta linkar, tá ið ein etur, tí magurin neutraliserar magasýruna, ella tá ið ein tekur sýruneutraliserandi heilivág (antacida). Men máltíðin ger samstundis, at meira sýra verður gjørd, og tí er pínan ofta ringast ein tíma eftir, at tú hevur etið. Pína um náttina er eisini eitt eyðkent sjúkueyðkenni.
Vaml og spýggjan eru heldur ikki ókend. Summi hava bróstsviða og súr rop. Bløðir magasárið, so verður skarnið svart, og fólk kunnu spýggja blóð, sum líkist kaffigruggi.
Viðgerð
At viðgera magasár er treytað av, um sjúklingurin er smittaður av Helicobacter pylori bakteriuni ella ikki. Hóast eyðkennið kann tykjast greitt magasár, so kann læknin ikki avgjørt avgera tað, uttan fyrst at kanna magan. Við einum gastroskopi flytur læknin ein magakikara (gastroskop) niður gjøgnum vælindið. Við tólinum sær læknin týðiliga slímhinnuna í maganum. Samstundis kann læknin taka eitt sindur av vevnaði til nærri kanningar.
Um talan er um Helicobacter, so verður viðgerðin ein sonevnd eradikatiónsviðgerð (viðgerð, ið týnir bakteriuna). Nevnda viðgerð er ein sýrupumputarnari og tvey sløg av antibiotika. Viðgerðin varir 7-14 dagar.
Er sjúklingurin ikki smittaður av Helicobacter pylori, og magasárið er komið av acetylsalicylsýru ella NSAID viðgerð, so er týdningarmikið at steðga viðgerðini og møguliga skifta til aðra pínustillandi viðgerð t.d. paracetamol.
Á ymsan hátt kann sýruframleiðslan í maganum minkast. At viðgera magasár verður oftast ein sýrupumputarnari ella ein H2-blokkari valdur. Í báðum førum verður sýruframleiðslan minkað. Læknin kann seta viðgerðina til 4 vikur. Viðgerartíðin verður longd, um sjúklingurin ikki er sloppin undan sjúkueyðkennunum, ella um sárið ikki er lekt.
Tað tú kanst gera
Hesi ráð eru ætlað teim, ið hava bróstsviða, men tey, sum hava súran maga, hava eisini gagn av teimum.
- Et ikki mat, sum tú av royndum veitst, ger støðuna verri, t.d. sterkt kryddaðan mat, feitan mat, royktan mat og súran mat, juice, kaffi
- Et ikki nógv og seint um kvøldið – tað økir um náttligu sýruframleiðsluna
- Et ikki í 3 teim seinastu tímunum, áðrenn tú leggur teg
- Drekk ikki ov nógv kaffi
- Roykir tú – legg av
- Lyft høvdalagið 15-20 cm, um tú hevur pínu um náttina
- Vigar tú ov nógv, so royn at lætna
- Ver ikki í ov trongum klæðum – tað kann linka bróstsviða
- Hart lív verður viðgjørt
- Royn at sleppa undan arbeiðsstøðum, sum gera, at tú bendir teg ov nógv framá í longri tíð
- Minka um ella royn at sleppa undan heilivági sum NSAID/ASA - eitt nú Ipren® og Kodimagnyl® (serliga tey, ið hava súran maga), tí heilivágurin hevur hjáárin, sum kann gera verjuna í slímhinnuni í maganum veikari
Nær skalt tú fara til lækna?
- Um tú í meira enn 2 vikur hevur havt ilt við at svølgja ella pínu, tá ið tú svølgir
- Um tú áhaldandi spýrt ella spýrt blóð
- Um tú ert bleik/-ur, móð/-ur ella svimbul
- Um tú óskiljandi ert lætnað/-ur meira enn 3 kg
- Um tú ert yvir 45 ár og ikki hevur havt sjúkueyðkenni áður
- Um tú ert yvir 45 ár og áhaldandi hevur sjúkueyðkenni
- Um tú framvegis hevur sjúkueyðkenni eftir viðgerð í 2-4 vikur.
Leinkjur:


text:
Eftir bókstavaraðnum er Jensen settur millum fyrst Jennings og síðani Jethro. Fullu nøvnini eru Waylon Jennings og Jethro Tull. Mitt millum hesar fløgur, ið kasta langan skugga, stendur Carli. Í mínum savni er tað ikki ein vána staður. Tvørímóti.
Waylon er ein av teim útilagnu á heiðini, meðan Jethro Tull er ein av mentanarligu løðarsteinunum, sum ungir havnamenn sprungu á, tann tíð tað var. Og tá Carli kemur á vitjan, vil hann hoyra Jethro Tull.
Skaldskapur er frálíkur á fløgu. Klassikarin er A Century of Recorded Poetry in their Own Voices, har yrkjarar sjálvir lesa á fýra fløgum. Ein varði og hvør í sínum lagi tíðartinnur eisini. Carli, einsamallur, er ikki verri. Í kvøld heiðra vit honum við teimum fimmti. Tillukku!


text:
Tór Marni Weihe hevur svarað!
Her upp undir løgtingsvalið 2015 hevur Gudloysi sent spurningar út til øll okkara valevni, fyri at finna útav hvønn hugburð tey hava til mál, ið hava við trúarfrælsi og sekularisering at gera. Soleiðis hevur Tór Marni Weihe (Tjóðveldi) svarað.
(Um blasfemiparagraffina) Ja, talufrælsi er ein grundsúla undir fólkaræðinum, og hugsanir, sum ikki tola atfinningar, skulu sjálvandi ikki verjast í lóggávuni. Tað er ikki tað, vit hava lógir til!
(Um fólkaskúlalógina) Hetta er eitt eymt mál, men eg haldi at tíðin er komin til, at vit viðurkenna, at tað ikki er rætt, at skúlin uppalir okkara børn í eini ávísari trúgv. Hóast tað verður sagt, at skúlin ikki hevur ein “forkyndende” leiklut, so er veruleikin, at summir lærarar beinleiðis prædika fyri børnunum, og tað haldi eg er í stríð við trúarfrælsi í landinum. Tí fari eg at taka undir við broyting í lógini.
(Um halgidagslógina) Ja. Halgidagslógin hoyrir eini farnari tíð til, og eg ivist ikki eina løtu í, at meirilutin av Føroya fólkið ynskir tíðarhóskandi lóggávu á økinum.
(Um hjúnarbandslógina) Sjálvandi!
(Um fosturtøkulógina) Avgjørt. Eitthvørt menniskja hevur fullan ræðisrætt yvir sínum likami. Staturin ella politiska skipanin skulu sjálvandi ikki hava heimild at ráða yvir tínum kroppi. So er mann av sonnum ófrælsur!
(Um fólkakirkjuna) Ja, átrúnaður og politikkur skulu ikki blandast saman. Puntkum! Fólkakirkjan eigur tí at verða skild sundur frá politisku skipanini.
Hetta gagnar í veruleikanum eisini kirkjuni, tí ímyndi tykkum, um politiskur meiriluti brádliga var fyri, at samkynd skulu kunna giftast í kirkjuni. So hevði politiska skipanin kunna trýst hetta inn yvir kirkjuna, og tað haldi eg er skeivt.
(Um samgongu við Miðflokkin) Nei.
Merki: løgtingsvalið 2015


text:
Fornminnissavnið
Sambært lóg hevur fornminnissavnið skyldu til at skráseta, kanna og lýsa jarðføst fornminni, sum bústaðarleivdir, gravstaðir, húsatoftir og annað tílíkt, sum er friðað við løgtingslóg, og eisini bygningar og gripir.
Savnað verður tað, ið fólk vita, og tað, ið skrivað er, myndir, tekningar o.a.t., ið kann lýsa hesar lutir.
Savnið savnar, viðger og varðveitir gripir og hevur eftirlit við kirkjugripum.
Eisini er álagt tí at savna og varðveita fólkalívstilfar, sum frásagnir av manna munni um lív og virki hjá fedrum okkara.
Endamálið við hesum tilfari er at nýta tað í mentanarsøguligum granskingararbeiði, almennum upplýsingarvirksemi og skúlaundirvísing nú og í framtíðini.
Mentanararvurin er felags minni
Mentanararvurin er felags minni okkara um samfelag og liviumstøður hjá farnum ættarliðum. Fólk hava allar tíðir sett spor eftir seg í umhvørvinum. Hesi spor kunnu vera amboð, myndir, bygningar og onnur bygging.
Hesi spor hava mangan annan týdning fyri okkum, sum liva í dag, enn fyri tey, sum settu tey. Mentanarminnini sýna bæði framhald og broytingar gjøgnum tíðirnar. Tey eru tí støði undir tulkingum og fatanum okkara av fortíðini. Tey eru sostatt við til at gera fatan okkara av egnari tíð og skapan okkara av framtíðini.


text:
Tingmál
Uppskot um broyting í løgtingslóg um vinnuligan fiskiskap
Uppskot til løgtingslóg um broyting í løgtingslóg um vinnuligan fiskiskap § 1 Í løgtingslóg nr. 28 frá 10. mars 1994 um vinnuligan fiskiskap, sum seinast broytt við løgtingslóg nr. 11 frá 26. februar 2010, verða gjørdar hesar broytingar: 1) § 9 a, stk. 1, litra a verður orðað soleiðis: “a) Í tíðarskeiðinum frá 1. januar til 31. desember, báðir dagar íroknaðir, á Føroya Banka innan fyri linjur, drignar millum hesi 8 støð og í hesi raðfylgju: 1. 61°19’00"N 08°14’00"V 2. 60°58’00"N 07°43’00"V 3. 60°50’00"N 07°57’00"V 4. 60°24’00"N 09°07’00"V 5. 60°50’00"N 09°34’00"V 6. 60°54’00"N 09°34’00"V 7. 61°14’00"N 08°52’00"V 8. 61°19’00"N 08°14’00"V Hetta veiðibann fevnir um veiðu við skovlváð, troli, snurriváð ella líknandi neti umframt allar aðrar veiðihættir, tó ikki beinleiðis veiðu eftir sild og makreli við kraftblokki.” 2) Í § 9 a, stk. 1, litra e verður “Í tíðarskeiðinum frá 1. apríl til 31. januar, báðir dagar íroknaðir, 12 fjórðingar úr grundlinjunum og innan fyri linjur, drignar millum hesi støð og í hesi raðfylgju:” broytt til: “Alt árið 12 fjórðingar úr grundlinjunum og innan fyri linjur, drignar millum hesi støð og í hesi raðfylgju:” 3) Í § 27 verður “frá 1. september 2009 til 31. august 2010” broytt til: “frá 1. september 2010 til 31. august 2011 .” 4) § 29, stk. 1 verður orðað soleiðis: “Innan fyri hvønn av høvuðsbólkunum av fiskiførum í § 28, stk. 1, sum eru í veiðiflotanum 1. januar 1995, verður fiskidagaskipan ásett fyri hesar undirbólkar við hesum fiskidagatali, sbr. tó stk. 3, sum verður býtt millum fiskiførini, tó so, at hædd verður tikin fyri møguligari umseting av fiskidøgum frá einum fiskifari til eitt annað í sama undirbólki, bólkur 5 tó undantikin. § 2 Henda løgtingslóg fær gildi tann 1. september 2010. Kap. 1. Almennar viðmerkingar Tað er eftir avgerð Løgtingsins, at fiskidagarnir verða ásettir og harvið rásarúmið hjá størsta partinum av føroyska heimafiskiflotanum. Tann eini høvuðsbólkurin er undantikin fiskidøgum, men er skipaður á annan hátt. Tað er skyldan hjá landsstýrismanninum í fiskivinnumálum, sum umsitur málsøkið, at leggja uppskot fyri Løgtingið, so avgerð tingsins kann verða tikin fyri 18. august. Meginreglan er tí, at landsstýrismaðurin, sum situr, fær tilmælini frá Havstovuni og Fiskidaganevndini, soleiðis sum lógliga er fyriskrivað. Hesi hava verið almenn í eina tíð, og royndirnar av rikna fiskivinnupolitikkinum, síðani fiskidagaskipanin varð sett í gildi, geva greiðar ábendingar um, at sitandi landsstýri ongar ætlanir hevur um at broyta hugburðin soleiðis, at farið verður undir at áseta fiskidagatalið samsvarandi lívfrøðiligu tilráðingunum. Fyri at bøta um hendan vantandi fiskivinnupolitikkin leggur Tjóðveldi fram hetta uppskotið, sum miðar eftir at gera føroyska fiskiveiðu á heimaleiðum burðardygga, og harvið til tryggasta møguliga grundarlagið undir landsins búskapi. Tað er ikki serliga hugaligur lesnaður, ið landsstýrismaðurin hevur fingið frá ráðgevandi stovni sínum í havlívfrøðiligum viðuskiftum, hóast onkran minni glotta, sum sambært lógini um vinnuligan fiskiskap saman við Fiskidaganevndini skal ráðgeva landsstýrismanninum um, hvat skilabest er at gera, so gagnnýtslan av okkara týdningarmesta havtilfeingi fer fram á einum burðardyggum grundarlagi. Í rúma tíð hevur verið alment kent, at mælt verður til munandi skerjingar í fiskidagatalinum, tí serliga toska- og hýsustovnarnir hava havt tørv á vernd at koma fyri seg aftur. Upsastovnurin verður nú eisini hildin at vera undir ov stórum trýsti sambært teimum tilráðandi. Tjóðveldi er á einum máli við teimum, ið hava latið hesi tilmæli. Vit mugu gera alt tað, sum...Les meira
Uppskot um at nýta altjóða próvtalsstiga í føroyskum útbúgvingum
Uppskot til samtyktar Løgtingið heitir á landsstýrið um beinanvegin at fyrireika og leggja fyri Løgtingið neyðug lógaruppskot til tess, at altjóða próvtalsstigin (ECTS) verður nýttur beinleiðis í føroyska útbúgvingarverkinum soleiðis, at føroyskir skúlar og útbúgvingar lúka fremstu altjóða krøv og føroyskar útbúgvingar verða viðurkendar og geva atgongd til víðari nám um allan heim. Viðmerkingar Útbúgvingarverkið alt stendur fyri stórum avbjóðingum og umleggingum. Frá barnaskúla til miðnám, hægri útbúgvingar og endurútbúgvingar verða útbúgving og nám ein partur av lívinum hjá hvørjum einstøkum alla lívsleiðina. Og samskipanin og tilboðini í útbúgvingarskipanini skulu tryggja, at førleikar verða váttaðir og prógvaðir, so altíð ber til at fáa atgongd til vinnu ella at útbúgva seg víðari – um allan heim. Í flestu londum er langt síðani staðfest, at útbúgvingar og førleikakrøv fara fram tvørtur um ølllandamørk, og at myndugleikar í einstøku londunum mugu tryggja, at dygdin á útbúgvingum lýkur altjóða krøv, og at prógv og førleikar verða viðurkend av øðrum, hóast skúlaskipanir, námsfrøði og undirvísingarhættir kunnu vera ymisk og fjølbroytt. Í Evropa er løggildur ein próvtalsstigi, ið skal skal gera tað møguligt at samanbera prógv og førleikar millum lond: Tann sonevndi ECTS-stigin (European Credit Transfer and Accumulation System). Hesin próvtalsstigin verður somuleiðis viðurkendur í USA og í flestu londum í heiminum. Talan er um fimm metingarstig, fyri roynd, ið er staðin: A B C D E Og tvey metingarstig stig fyri roynd, ið ikki er staðin: Fx F Summi lond hava aðrar próvtalsstigar, sum síðani verða umroknaðir til ECTS-stigan. Í Føroyum hava vit altíð fylgt danska próvtalsstiganum, og hava nýtt bóksstavastigan við UG, MG+ og síðani 13-talstiganum. Og Danmark hevur júst lagt um til ein nýggjan sonevndan 7-talstiga, ið hevur 7 ymisk tøl: 12 10 07 04 02 00 03 Hesi tøl eru ein roynd hjá Danmark at hava tøl, ið skulu samsvara við teir sjey stavirnar í ECTSstiganum. Landsstýrið hevur boðað frá, at ætlanin er at fremja danska 7-talstigan í Føroyum eisini, og enn er ongin grundgeving komin á borðið fyri hesum. Danmark er einasta landið, ið nýtir hendan løgna talstiga við minustølum og plusstølum, og hetta er bygt á, at danska útbúgvingarskipanin, sum helst einasta land í heiminum, leggur allan dentin á at rokna eitt miðaltal út fyri hvønn næming upp á desimalin, tá fólk skulu metast til upptøku í víðari lesnaði. Tað merkir, at tú so at siga í eini teldu kann sálda fólk frá og til útbúgvingar, orsakað av einum desimaltali, ið leggur øll próvtøl saman frá tildømis eini miðnámsútbúgving. Hetta er ein skipan, ið neyvan tryggjar, at fólk við góðum førleikum kunnu nema sær útbúgving, ið tey ynskja, tí teirra lagna verður gjørd av onkrum tilvildarligum desimaltali, ið oftast onki hevur við veruligar dygdir og lestrarhug at gera. Tað er eisini serstakliga ivasamt námsfrøðiliga, sálarfrøðiliga og í tileggjanarhøpi at fara undir eina próvtalsskipan, har næmingar fáa minus-tøl og óskiljandi glopp í tølum sum spjaldur fyri teirra førleikar. Hetta vístu eisini nógvir serfrøðingar á, tá Danmark framdi sína nýggju próvtalsskipan. Hjá føroyska útbúgvingarverkinum er ongin orsøk at fara undir at fremja eina skipan, ið bara verður nýtt í einum lítlum landi í heiminum, sum ongin onnur skipan skilir – og sum kortini skal roknast um til ECTS-stigan, tá farið verður út í heim. Tað er heldur ongin forðing fyri atgongd til danskar útbúgvingarstovnar, at føroyingar ikki nýta danska próvtalsstigan. Tað...Les meira
Uppskot um broyting í løgtingslóg um skatting av kapitalvinningi
Uppskot til løgtingslóg um broyting í løgtingslóg um skatting av kapitalvinningi § 1 Í løgtingslóg nr. 164 frá 21. desember 2001 um skatting av kapitalvinningi, sum seinast broytt við løgtingslóg nr. 173 frá 22. desember 2009, verða gjørdar hesar broytingar: 1) § 1, nr. 7 verður strikað. 2) § 10, stk. 3 verður strikað, og stk. 4 verður hereftir stk. 3. 3) § 14, stk. 4 verður strikað. § 2 Henda løgtingslóg kemur í gildi dagin eftir, at hon er kunngjørd, og hevur virknað fyri skatt av kapitalvinningi, sum verður álíknaður fyri skattaár, sum byrja 1. januar 2011 ella seinni. Stk. 2. Lógin er ikki galdandi fyri rentuskuld, sum er íkomin áðrenn 1. januar 2012, og sum stavar frá lántøku, ið er tikin áðrenn framløgudagin í Løgtinginum av hesum lógaruppskoti. Kap. 1. Almennar viðmerkingar Í 2006 gjørdi ein meiriluti í Fíggjarnevndini (Anfinn kallsberg, Vilhelm Johannesen og Kaj Leo Johannesen) eitt broytingaruppskot til lógina um kapitalvinningsskatt, sum gevur ein serligan skattafyrimun til privatfólk, um tey lána sær pening at keypa partabrøv fyri. Tey fingu nú møguleika at draga renturnar av lánum frá. Hóast andstøðan og onkur einstakur samgongulimur ávaraðu staðiliga ímóti hesi óviðgjørdu broyting, varð hon samtykt við atkvøðunum hjá samgonguflokkunum. Grundgevingarnar fyri lógarbroytingini vóru ongar, men grundgevingarnar ímóti eru greiðar: 1. Talan er um eina almenna tileggjan til lánsfíggjaða spekulasjón. Heldur enn at nýta av eginpeningi og uppsparing, ið kann gagna fíggingarmøguleikum og elva til váðaspjaðing í búskapinum, verða privatfólk og fíggingarstovnar eggjaðir til at taka og geva lán til partapening. Hetta minnir ikki sørt um skipanirnar í 80’unum, tá reiðarí og feløg tóku lán til eginpening, ið síðani skuldu útloysa studning og veðhald frá landinum. 2. Talan er um greiðan sosialan ójavna. Somu skattafyrimunir verða ikki givnir til privatfólk og familjur, ið skulu lána pening til annað neyðugt virksemi ella nýtslu. Og tey, ið fáa fyrimun av hesum skattafrádrátti, fáa óbeinleiðis stuðul til aðra privatnýtslu. Fyri tey, ið hava fleiri lán og fleiri kapitalpostar, er møguleikin at draga rentur frá í kapitalvinningi størri, tí flytast kann ímillum ymsu postarnar. 3. Skattafyrimunurin hevur onga búskaparliga og fíggjarpolitiska grundgeving. Hugurin at seta pening í partabrøv krevur onga aðra tileggjan enn hana, at roknað verður við, at talan er um skilagóða íløgu. Og at eggja til lánsfíggjaða spekulasjón er ábyrgdarleysur búskapar- og fíggjarpolitikkur. Og hetta minnir heldur ikki sørt um spekulasjónina í 80’unum, har tað orsakað av rentuskattalógini loysti seg at lána pengar uttanlands, seta teir í føroyskar peningastovnar, og síðani tjena upp á ein nærum óskattaðan rentuvinning í Føroyum. 4. Búskaparliga hevur hendan broytingin saman við ógrundgivnu skattalættunum í árunum 2004-2008 og teimum nýggju lánsmøguleikunum frá peningastovnunum við avdráttarskáa v.m. verið drívmegi í at yvirhita búskapin, hækka kostnaðarstøðið og máa støðið undan haldførum vøkstri. 5. Nú fíggjarkreppan um allan heim hevur avdúkað, at íløgur og lán til at keypa partabrøv, sum ikki hava reelt virði, eru høvuðsatvold til kreppu og niðurgongd, stendur avgerð undanfarnu ABCsamgongunnar í sera ábyrgdandi ljósi. Ikki bert hevur landsstýrið forsømt at broyta skipanir og hava eftirlit við fíggjarmarknaðinum, men tað hevur harafturímóti eggjað til og spælt við í óhaldføru fíggjargongdini. 6. Landsstýrismaðurin í fíggjarmálum hevur upplýst, at bara í 2006 og 2007 læntu privatfólk uml. 200 milliónir krónur til at keypa virðisbrøv fyri eftir hesi nýggju reglu. Samanumtikið: – Hetta hevur verið ringt fyri fíggjarmarknaðin og...Les meira
Uppskot viðvíkjandi alternativum orkuskipanum
Uppskot til samtyktar Løgtingið heitir á landsstýrið um at fyrireika og leggja fyri tingið lóggávu viðvíkjandi sølu, uppseting og tænastuveiting av alternativum orkuskipanum til sethús v.m. og harumframt greiða Løgtinginum frá, hvussu skipast kann fyri neyðugari kunning til borgaran. Viðmerkingar Nógv fokus er á orkusparing og at minka um útlátið av CO2. Alsamt fleiri húsarhald fáa sær ymiskar alternativar orkuskipanir fyri at minka um oljunýtsluna og hita húsini umhvørvisvinarligt. Hetta merkir eisini, at marknaðurin fyri ymiskar orkuskipanir til sethús, stovnar og aðrar bygningar veksur. Her verður hugað um hitapumpur, jarðhita, húsvindmyllur, sólhitaskipanir v.m. Marknaðurin veksur skjótt og neyðugt er at fáa skipað henda marknað við lógarkrøvum og reglugerðum, eitt nú krøvum um loyvisprógv til tey, sum fáast við sølu, uppseting og tænastuveiting innan alternativar orkuskipanir. Ein sonn søga Ein ung føroysk familja hevur júst keypt sær hús og ynskir at spara olju og minka um teirra útlát av CO2. Tey fáa sær eina hitapumpu, sum við øllum kostar 100.000 kr., men hitapumpan gevur ongantíð tað, sum teimum varð lovað. Hóast streymrokningin er 3.500 kr. um mánaðin, so eru húsini køld meginpartin av tíðini. Tað vísir seg, at húsini eru ov illa isolerað, og at hitapumpan als ikki megnar at geva tann hita, teimum varð lovað. Tekniskt er einki galið við sjálvari pumpuni, men tey, sum seldu unga parinum pumpuna, høvdu lovað ov nógv. Harumframt var hitapumpan ikki rætt sett upp. Unga familja kennir seg svikna og hevur mist álitið á hitapumpum. Onnur verulig dømi finnast eisini um sólskipanir, sum eru settar upp, men als ikki rigga, sum tær skulu tí tær eru skeivt settar upp. Ella um húsvindmyllur, sum larma illa og als ikki tola oyggjavindmegi. Hóast tey keðiligu dømini vónandi eru undantakið heldur enn reglan, so taka fólk lættliga slíkar neiligar søgur til sín og missa hugin at royna alternativar orkuskipanir. Tað kann skjótt undirgrava álitið á marknaðin fyri varandi orkukeldur. Skulu Føroyar røkka málinum, sum Løgtingið hevur sett sær – at minka útlátið av CO2 við í minsta lagi 20% komandi 10 árini, og skulu vit gerast meira leys av oljuni. Tí hevur at tað stóran týdning, at sethús og aðrir bygningar eru so orkueffektivir sum til ber og kunnu hitast við ymiskum orkuskipanum, sum spara olju, og at fólk hava hug og hegni at taka hesa tøkni til sín. Tað er skjótt hjá brúkaranum at villast ella verða villleiddur á hesum marknaði. Bara fyri hitapumpur finnast óteljandi sløg, og tað er sera trupult hjá leikfólki at taka dagar í millum góðsku og um hald er í teimum lyftunum, sum givin verða av seljara. Kunning og upplýsing er eitt átaksøki í uppskotinum um at minka útlátið av CO2, sum Løgtingið samtykti fyrr í ár, og hesum er stórur tørvur á. Krøv aðrastaðni Í nógvum londum verður í løtuni stór orka løgd í at fáa lógir og loyvisprógv upp á pláss fyri at tryggja dygd og fyribyrgja óprofessionellum ella kritlaramarknaði. Enn eru marknaðirnir partvíst skipaðir við sjálvbodnum fyriskipanum, sum ymisk vinnugreinafeløg semjast um. ES kom í 2009 við fyriskipan 2009/28/EF um at skunda undir nýtsluna av orku frá varandi orkukeldum. Limalondini skulu í seinasta lagi við ársenda í 2012 hava fingið til vega fullfíggjaðar váttanarskipanir (sertifisering) ella líknandi førleikaskipanir fyri tey, sum leggja inn hitapumpum, sólkyknu- og sólhitaskipanir, jarðhita og biogassketlum og –ovnum. Øll, sum seta upp slíkar...Les meira
Uppskot um gerð av nýggjari forsorgarlóg
Uppskot til samtyktar Løgtingið heitir á landsstýrið um at seta niður eina skikkaða serfrøðinganevnd til at eftirmeta øll viðurskifti, sum eru tengd at galdandi forsorgarlóg, og grundað á hesa eftirmeting smíða uppskot til nýggja føroyska forsorgarlóg at leggja fyri Løgtingið, sum tekur støðið í dagsins samfelag og tí veruliga tørvi, ið borgarin hevur í einum framkomnum vælferðarsamfelag. Viðmerkingar: Verandi forsorgarlóg er fleiri enn fýrati ára gomul. Broytingar eru gjørdar hesi árini, tó er hugsandi, at umsitingarlig siðvenja kann hava skeiklað ætlanini við upprunalógini so nógv, sum ein so týðandi vælferðarlóg verður brúkt dag og dagliga. Vit liva í einum heilt øðrum samfelagi ídag enn fyri góðum fýrati árum síðani, og tí má nýggj lóg smíðast við ásetingum, sum standa í mun til dagsins samfelag. Ymiskar fatanir eru um, hvussu fram skal farast hesum viðvíkjandi. Onkur, eitt nú verandi landsstýrismaður í almannamálum, hevur ta áskoðan, at frægast er at broyta seg burtur úr trupulleikunum við støði í verandi lóggávu, meðan onnur halda, at frægast hevði verið, at smíða eina heilt nýggja forsorgarlóg. Uppskotsstillarin hellur til seinnu áskoðanina. Í viðmerkingunum til ein skrivligan fyrispurning, sum Finnur Helmsdal, sáli, setti Hans Paula Strøm,táverandi landsstýrismanni í almannamálum, sigur hann, sum annars mundi vera ein av teimum, ið hevði frægast innlit í føroyska almannalóggávu: Eitt tað fyrsta, ið Helena Dam á Neystabø kunngjørdi sum landsstýrismaður í 1998, var, at hon ætlaði at gera eina nýggja forsorgarlóg. Síðani eru allir landsstýrismenn í almannamálum komnir við somu fráboðan. Nú skjótt níggju ár eru liðin, heldur spyrjarin, at tað kundi verið áhugavert at frætt nakað um, hvussu langt áleiðis er komið við nýggju forsorgarlógini……………………. ………..Spyrjarin heldur, at tað helst er rættari fyrst at biðja viðkomandi fakbólkar/brúkarabólkar og onnur um at vera við til at orða eitt grundarlag undir lógini. At fáa nevndu bólkar at vera við til at orða endamálið við lógini í mun til avbjóðingar, allar potentiellar brúkarar og kanska ikki minst, hvussu lógin á besta hátt og í mesta mun kann tillagast gongdini í samfelagnum. Tað er helst lítið at ivast í, at júst fakbólkar og brúkarabólkar eru fremstu serfrøðingarnir í so máta. Tá bæði grundarlag, endamál, alt viðvíkjandi málbólkunum, er orðað, tá er løtan hjá løgfrøðingunum at fara undir at orða sjálva lógina. Sjálvandi við atliti at tí tilfari, sum er komið burtur úr fyrireikandi arbeiðnum. Nú hoyra vit umboð fyri ein brúkarabólk siga alment, at verandi forsorgarlóg ikki hóskar til dagsins samfelag. At hon langt frá nøktar tann tørv, sum verandi brúkarar hava, og er hetta væl í tráð við tað, sum aðrir brúkabólkar hava ført fram. Tí er forsorgarlógin hvørki eitt gott ella viðkomandi tilboð í nógvum førum. Spyrjarin hevur spurt seg fyri ymsastaðni, um Almanna- og heilsumálaráðið hevur vent sær til fak- ella brúkarabólkar við nýggjari 2 forsorgarlóg fyri eyga, og sigur ongin seg hava fingið nakra áheitan, og tey siga seg heldur ikki kenna til slíkt virksemi. Vit vita, at onkur persónur hevur verið settur í ávís tíðarskeið at arbeiða burturav við eini nýggjari forsorgarlóg, og at tað tá fór fram nakað, sum minnir um tann arbeiðsháttin, sum er lýstur omanfyri, men er nú langt síðan, at hetta arbeiðið helt uppat. Tí kundi verið áhugavert at vita, hvussu Almanna- og heilsumálaráðið arbeiðir við lógini, og hvussu nógv fólk og hvussu nógv tíð verður nýtt í hesum sambandi.” Sum tað...Les meira
Uppskot um studningslán til bústaðir til fólk við skerdum førleika
Uppskot til samtyktar Løgtingið heitir á landsstýrið um at leggja fyri Løgtingið løgtingslógaruppskot um studningslán til bústaðir til fólk, sum vegna skerdan førleikan av ymsum orsøkum ikki megna at búgva í egnum bústaði uttan ávísan sosialpedagogiskan stuðul. Viðmerkingar: Uppskotið var fyri á Løgtingi í 2007, men fall við teirri grundgeving, ”at landsstýrismaðurin hevur lagt fyri tingið fleiri lógaruppskot, sonevnda bústaðarpakkan. Við hesum verður møguleiki at útvega fólki við skerdum førleika íbúðir” (endurgivið úr álitinum). Nú eru skjótt trý ár liðin síðani hesa niðurstøðu, sum var grundgevingin fyri at fella uppskotið tá. Uppskotssetararnir halda, at nú er tíðin komin hartil, at Løgtingið má gera nakað við hetta álvarsmál og ikki balla tað inn í partapolitiskar undanførslur. Tørvskanningar seinastu árini, sum t.d. Javni og Sinnisbati hava staðið fyri, og nýggjar staðfestingar vísa, at tørvur er á íbúðum ella bústøðum til fólk, sum eru í tí støðu, at tey eru ov vælvirkandi til at búgva á stovni ella í sambýlum, men hóast hetta ikki megna at búgva einsamøll uttan stuðul av ymiskum slagi. Her verður m.a. hugsað um fólk við likamligum breki, menningartarnað og fólk við sálarligum trupulleikum. Nærri lýst kunnu vit siga, at útboðið av bústaðarmøguleikum til fólk við serligum tørvi ikki er nóg stórt. Serliga er tørvur á tilboðum til fólk yvir 18 ár, sum hava menningartarn ella trupulleikar av líknandi slagi, og sum kunnu búgva í egnari íbúð við stuðli. Tað kann vera torført neyvt at allýsa, hvørjum bólki uppskotið er ætlað, men í høvuðsheitum snýr tað seg um at býta upp millum tey, sum kunnu búgva einsamøll við stuðli, og so tey, sum mugu hava fólk um seg alt ella meginpartin av døgninum. Útboðið og kostnaðurin Nógv av hesum fólkum búgva á stovni, í sambýlum, heima hjá foreldrum ella aðrari familju, tí lítil ella eingin møguleiki er at leiga ella ogna sær íbúð ella bústað, sum tey kunnu búgva í, samstundis sum tey fáa neyðuga stuðulin frá tí almenna. Hetta kemst m.a. av, at útboðið av slíkum íbúðum ella bústøðum er so avmarkað, og at hesi fólkini standa rættiliga aftarlaga í røðini, tá tað snýr seg um at fáa fatur á og kanska ogna sær slíkar bústaðir. Ein onnur orsøk til, at tað mest sum er ómøguligt hjá hesum fólkunum at seta búgv í egnari íbúð, er kostnaðurin. Húsaprísirnir hava havt beina kós upp eftir í nøkur ár, og hóast vøksturin kanska er støðgaður nakað á, so er príslegan so mikið høg, at tað heilt einfalt ikki ber til hjá hesum fólkunum at kappast við tey, sum hava betri fíggjarumstøður og tí eisini betri fíggingarmøguleikar. Neyðugt at stuðla Ynskja vit at hjálpa hesum fólkunum til møguleikan at liva eitt meira vanligt ella normalt lív, og vilja vit geva teimum møguleikan fyri sjálvsøgdum privatlívi og tí, sum har við fylgir, so er neyðugt, at tað almenna stuðlar teimum og hjálpir teimum ávegis. Við hesum verður roynt at taka týdningarmikið stig til at hjálpa hesum fólkum til at ogna sær egnan bústað. Skotið verður upp, at tað almenna stuðlar allari bygging til hesi fólk soleiðis, at stuðul upp til hálva millión verður latin fyri hvørja búeind. Hetta skal skiljast soleiðis, at hús við fýra, seks ella átta búeindum kunnu verða bygd, og at tað almenna stuðlar slíkari bygging við upp til somu upphædd fyri hvørja búeind, sum veitt verður...Les meira
Uppskot um broyting í løgtingslóg um viðgerð av persónsupplýsingum
Uppskot til løgtingslóg um broyting í løgtingslóg um viðgerð av persónsupplýsingum § 1 Í løgtingslóg nr. 73 frá 8. mai 2001, sum broytt við løgtingslóg nr. 24 frá 17. mai 2004 um viðgerð av persónsupplýsingum, verða gjørdar hesar broytingar: 1) Aftan á § 17 verður sett: "§ 17a. Persónsupplýsingar og viðgerð av persónsupplýsingum í skipanum í Føroyum, hvørs høvuðsinnihald og – nýtsla eru peningaligar transaksjónir, flytingar ella annað samskifti ella virksemi millum einstaklingar, virki, stovnar o.t. í Føroyum, kunnu ikki flytast av landinum. Heldur ikki kann ein partur av hesum flytast av landinum. Stk. 2. Ásetingin í stk. 1 er ikki galdandi fyri persónsupplýsingar og viðgerð av persónsupplýsingum í skipanum í Føroyum, hvørs høvuðsinnihald og – nýtsla er at samskifta við umheimin fyri at fáa í lag peningaligar transaktiónir, flytingar ella annað samskifti ella virksemi millum einstaklingar, virki, stovnar o.t. í Føroyum og einstaklingar, virki, stovnar o.t. í útlondum. Stk. 3. Ásetingin í stk. 1 er ikki galdandi fyri persónsupplýsingar og viðgerð av persónsupplýsingum í skipanum í Føroyum, sum hava virkað, ella sum hava fingið loyvi sambært lógini um evnisskráir hjá almennum myndugleikum ella lógini um privatar skráir, áðrenn løgtingslógin um viðgerð av persónsupplýsingum varð sett í gildi. Stk. 4. Ásetingin í stk. 1 er ikki galdandi fyri persónsupplýsingar og viðgerð av persónsupplýsingum, sum verða flutt av landinum við søguligum, vísindaligum og hagfrøðiligum endamáli, um loyvi frammanundan er fingið frá Dátueftirlitinum. Stk. 5. Ásetingin í stk. 1 er ikki galdandi fyri persónsupplýsingar og viðgerð av persónsupplýsingum, sum verða fluttar av landinum við heimild í løgtingslóg, ella um flutningurin er neyðugur fyri at kunna røkja skyldur sambært avtalu við annað Norðurland ella altjóða samstarvsavtalu. Stk. 6. Ásetingin í stk. 1 er ikki galdandi fyri persónsupplýsingar og viðgerð av persónsupplýsingum, sum verða flutt av landinum sum liður í ella partur av viðgerð ella tænastu, sum verður veitt sjúklingum og øðrum." 2) Í § 32, stk. 1 verður sum nr. 3 sett: " 3) persónsupplýsingar verða fluttar av landinum." 3) § 35, stk. 6 verður orðað soleiðis: "Stk. 6. Til flutning av persónsupplýsingum til útlond, sbrt. §§ 16, 17 og 17a, krevst loyvi frá Dátueftirlitinum. Tó krevst loyvi ikki frá Dátueftirlitinum, um flutningurin hevur heimild í serligari løgtingslóg." 4) Í § 44, stk. 1, nr. 4 verður aftan á "§ 17," sett: "§ 17a, stk. 1". § 2 Henda lóg kemur í gildi dagin eftir, at hon er kunngjørd. § 3 Persónsupplýsingar eins og viðgerð av persónsupplýsingum í skipanum í Føroyum, sum ikki lúka treytirnar í § 17a, skulu innan 1. januar 2011 lúka hesar treytir. Stk. 2. Dátueftirlitið kann í serligum føri loyva longri tillagingartíð, tó í mesta lagi til 1. januar 2012, um vísast kann á, at arbeiðið at lúka treytirnar í lógini er sett í verk. Kap 1. Almennar viðmerkingar: Endamálið við uppskotinum er: – at lógarseta, at týdningarmiklar og grundleggjandi skipanir til viðgerð av persónsupplýsingum, sum allir borgarar eru kravdir at nýta til tess at virka í einum nútímans samfelag, verða varðveittar, mentar og kunnu virka í Føroyum undir føroyskum løgræði – sum tildømis peninga- og ognarupplýsingar, skattaviðurskifti, rættarlig viðurskifti og aðrar grundleggjandi persónsupplýsingar, – og at áseta við lóg, hvussu spurningurin um útflutning til onnur lond av persónsupplýsingum skal handfarast og tryggja eitt opið og gjøgnumskygt altjóða samskifti. Atvoldin til uppskotið er, at peningastovnarnir nú hava valt...Les meira
Uppskot um eftirmeting og endurskipan av miðfyrisiting landsins
Uppskot til samtyktar Løgtingið heitir á landsstýrið um at seta í verk eina óhefta og uttanveltaða eftirmeting av miðfyrisiting landsins. Verður niðurstøðan í eftirmetingini, at ov lítið fæst burtur úr fyrisitingini í mun til kostnaðin, og at hon heldur ikki til fulnar tænir teimum endamálum, ætlað varð útinnandi valdinum viðvíkjandi, heitir Løgtingið á landsstýrið um at seta eina skikkaða nevnd at skriva eina frágreiðing við tilmæli um, hvørjar neyðugar broytingar ella umskipingar landsins miðfyrisiting krevur, soleiðis at vit fáa eina effektiva og vælkoyrandi miðfyrisiting. Viðmerkingar: Nakað eftir stóru búskaparkreppuna fyrst í nítiárunum, varð nýggj stýrisskipanarlóg samtykt at vera galdandi í Føroyum. Um somu tí avgjørdi táverandi landsstýrið, við Edmundi Joensen, løgmanni, á odda, at umskipa alla miðfyrisitingina úr enda í annan. Farið varð frá kollegialum stýri til ministeriel stýrir ella ráð, sum tey nú vera rópt. Síðani hava hesi elt á seg hópin av starvsfólki við alskins serfrøði. Mikið stríð var um hesa umskiping frá byrjan, og tað er neyvan ov nógv sagt, at í hvussu er tvær samgongur eru farnar fyri bakka av hesum síðani. Dag og dagliga verða orð skift um miðfyrisitingina, og yvirhøvur liggja skoðsmálini í tí lakara endanum. M.a. eru meiningarnar ymiskar um, hvussu stór áneyðin er fyri so mongum ráðum í einum evarska lítlum landi við hálvthundrað túsund íbúgvum, sum hartil ikki hevur ræði á øllum politikk-økjum, samsvarandi tí hjálandastøðu, vit framvegis eru í. Nýggja miðfyrisitingin, sum Finn Normann Christensen fekk í lag eftir donskum mynstri, er ongantíð eftirmett. Í góð fimtan ár er hon sloppin at virka og vaksa, uttan at nakar veruliga hevur sett spurnartekin við, um hetta nú var rætta loysnin. Ein loysn, sum hóskar í landi við 5 mió. íbúgvum kann hava onkrar íbygdar vansar í landi við hundrað ferðir færri íbúgvum. Allir flokkar á tingi hava stjórnað heimastýrinum við verandi skipan, og ongin teirra hevur gjørt royndina at broyta mynstrið, sum var knæsett miðskeiðis í nítiárunum. Líkamikið hvørja hugsan, vit hava um skipanina, eigur hon at vera eftirmett og møguliga broytt, um áneyðir verða hildnar at vera fyri hesum, og um semja fæst um hetta. Fíggjarligi kostnaðurin av miðfyrisitingini er støðugt vaksandi, og her er eitt yvirlit, sum Løgtingsskrivstovan hevur greitt úr hondum, um gongdina síðani 1997. Sambært hesum yvirliti er miðfyristingin dýrkað við áleið 100 mió. krónum hesi árini, og spurningurin, tey flestu seta sær, er ivaleyst, hvussu nógv samfelagið og borgarin hevur fingið burtur úr hesum mikla vøkstri í útreiðslum landshúsarhaldsins: 2 Kelda: leiðslukunnningarskipanin, ár søgulig Í fylgiskjali, sum liggur við uppskotinum, eru tølini, sum eru savnað í grafini omanfyri, greina sundur fyri hvørt ráði sær hesi árini frá 1997 fram til 2010. Á Løgtingi, 27. februar 2010 Tórbjørn Jacobsen Miðfyrisiting 40.000 60.000 80.000 100.000 120.000 140.000 160.000 R1997 R1998 R1999 R2000 R2001 R2002 R2003 R2004 R2005 R2006 R2007 R2008 J2009 J2010 AR tús....Les meira
Uppskot um broyting í løgtingslóg um Forskotsgrunn Fiskiflotans
Uppskot til løgtingslóg um broyting í løgtingslóg um Forskotsgrunn Fiskiflotans § 1 Í løgtingslóg nr. 71 frá 23. mai 1997 um Forskotsgrunn Fiskiflotans, við seinni broytingum, verður § 7, stk. 1 orðað soleiðis: ”Heldur nevndin, at endamál grunsins ikki er til longur, ger nevndin tilmæli til landsstýrismannin í fiskivinnumálum um at leggja fyri Løgtingið uppskot um avtøku av grunninum. Er eginognin hægri, enn nevndin metir vera neyðugt at røkja uppgávur grunsins, kann nevndin koma við tilmæli til landsstýrismannin í fiskivinnumálum um at leggja fyri Løgtingið uppskot um at inntøkuføra eina upphædd til landskassan, sum samsvarar við eina lækking í eginognini. Nevndin kann samstundis bera fram tilmæli um, hvat hesar upphæddir tá hóskandi kunnu verða nýttar til.” § 2 Henda løgtingslóg kemur í gildi dagin eftir, at hon er kunngjørd. Viðmerkingar: Forskotsgrunnur Fiskiflotans er stovnaður sambært løgtingslóg nr. 71 frá 23. mai 1997 við tí endamáli at veita forskot til fiskimenn. Stovnsfæið hjá grunninum var 18 mió. kr., sum áleið samsvaraði við ta upphædd, ið hevði staðið úti í forskoti seinastu árini undan, at lógin bleiv samtykt. Stovnsfæið varð útvegað við, at nýstovnaði grunnurin skuldi yvirtaka útistandandi forskotspening hjá Lønjavningargrunninum, sum í februar 1997 var á umleið 14 mió. kr. Munin millum hetta útistandandi og stovnsfæið á 18 mió. kr. tann dagin, lógin fekk gildi, skuldi landskassin gjalda nýggja grunninum – Forskotsgrunninum. Síðani lógin um Forskotsgrunnin kom í gildi, er eginognin í grunninum stútt vaksin, ultimo 2008 var eginognin á 29 mió. kr. Av hesum var innistandandi peningur 24,5 mió. kr. og útistandandi forskot 4,5 mió. kr. Tað hevur víst seg seinastu árini, at tørvurin fyri hýruforskoti er minkaður serliga orsakað av, at rækjuflotin er minkaður so nógv, soleiðis at tað nú stórt sæð bert eru flakatogararnir og tey rækjuskipini, sum eftir eru, ið fáa forskot. Talan er um íalt átta skip. Grunnurin hevur tí ikki tørv fyri at hava eina stóra óvirkna eginogn í mun til tað virksemi, sum nú er hjá grunninum. Tann stóra eginognin stavar í mestan mun frá fiskivinnuni sjálvari, og tí hevði tað verið hóskandi, at partur av eginognini varð goldin aftur til eitt endamál, sum kom fiskivinnuni og landinum til gagns. Stórur tørvur er á at fáa nýtt havrannsóknarskip bygt ístaðin fyri tað núverandi. Men tað tykist trupult at útvega fígging. 10 mió. kr. av eginognini hjá Forskotsgrunninum kunnu nýtast til eitt havrannsóknarskip, uttan at tað kemur at nerva virksemið og raksturin hjá Forskotsgrunninum. Sum skilst heldur nevndin í grunninum, at hesin framvegis skal hava eina sterka eginogn fyri at tryggja raksturin frameftir. Við lógarbroytingini fær nevndin heimild at nýta part av eginognini til nýtt havrannsóknarskip, annahvørt sum gáva ella við láni. Í sambandi við, at Fiskirannsóknarstovan/Havstovan fylti hálvthundrað ár, gav nevndin í Forskotsgrunninum (Jákup Sólstein, formaður, Óli Jacobsen og Herman Bærentsen) Havstovuni eina tilsøgn um, at grunnurin fór at lata hesum rannsóknarstovni 10 mió. kr., tá og um henda verkætlan fór at gerast veruleiki. Tilsøgnin er tó treytað av, at omanfyrinevnda broyting verður gjørd í lógini um Forskotsgrunnin. Annars upplýsir nevndin í tilsagnarskjalinum, sum er dagfest 2. apríl 2009, at peningurin er tøkur í føroyskum peningastovnum. Við hesi tilsøgn er málið um nýtt havrannsóknarskip komið í nýtt ljós, táið hendan tilsøgnin ikki kann fatast sum annað enn ein dygg álitisváttan til Havstovuna og tað rannsóknararbeiði, manning hennara fremur Føroyum at gagni. Eitt herðaklapp...Les meira
Uppskot um náttúruverndarlóg og skráseting av lívfrøðiligum margfeldni
Uppskot til samtyktar Løgtingið heitir á landsstýrið um sum skjótast at leggja fram uppskot til náttúruverndarlóggávu og leggja fyri Løgtingið neyðuga lóggávu, sum tryggar, at arbeiðið at skráseta lívfrøðiliga margfeldni verður fullført. Viðmerkingar Tað er alneyðugt at fáa greiðari og betri skipan av náttúruvernd í Føroyum. Í nógv ár hevur nýggj náttúruverdarlóg verið ávegis. Fleiri landsstýrisfólk hava havt møguleikan at leggja lógina fram, men enn er hon ikki komin í Løgtingið. Komið er at teimum mørkum, at Løgtingið við greiðari talu má staðfesta, hvørt vilji er til at fáa eina føroyska náttúruverdarlóg. Eina lóg hvørs endamál er at verja náttúruna, sum er grundarlagið undir lívi og trivnaði á hesum oyggjum. Nýggja lógin skal koma í staðin fyri galdandi lóg um náttúrufriðing, sum ikki er tíðarhóskandi. Longu í 2001 kom ein serfrøðingabólkur, ið varð settur av Føroya landsstýri, við hesi niðurstøðu um náttúrufriðingarlógina og Yvirfriðingarnevndina: "Náttúrufriðingarlógin nøktar als ikki tann tørv, sum er á náttúrufyrisiting í dag. […] Nevndirnar fáa einki gjørt við ikki-dálkandi langtíðarvirkandi broytingar, sum t.d. landslagbroytingar, vatnorkubyrgingar og ikki sjónligar broytingar, sum t.d. oyðing av vøtnum." Landsstýriskvinnan, sum nú situr, hevur eisini sagt, at hon fer at koma við náttúruverndarlógini. Men hóast eitt lógaruppskot liggur klárt, kom lógin ikki í tingið í farnu tingsetu, og er heldur ikki komin nú, evstamark er fyri at leggja lógaruppskot fram hesa tingsetuna. Hetta hóast løgmaður gav Løgtinginum ein løglista á ólavsøku, har tað stóð, at náttúruverndarlógin fór at verða borin Løgtinginum í oktober 2009. Hetta kann einans tulkast sum, at náttúruverndarlógin verður niðurraðfest í landsstýrinum. Árið fyri lívfrøðiligum margfeldni Árið 2010 er lívfrøðiligt margfeldisár. Longu í 1993 samtykti Løgtingið ST-sáttmálan um lívføðiligt margfeldni, sum er sera víðfevndur. Ein av mongu ásetingunum í sáttmálanum er 2010-málið um at støðga afturgongdini av lívfrøðiligum margfeldni. Í 2004 settu altjóða náttúruverndarfelagsskapurin IUCN og ES-nevndin “Countdown 2010”-tiltakið í verk fyri at stuðla undir arbeiðið at varðveita lívfrøðiliga margfeldni. Lond kring allan heim eru við í “Countdown 2010”. Føroyar hava ikki skrivað undir hesa yvirlýsing, men Løgtingið hevur kortini sera greitt staðfest, at lívfrøðiliga margfeldið í Føroyum skal tryggast. Tað gjørdi Løgtingið enn einaferð, tá tað við stórum meiriluta í 2006 samtykti, at: “Løgtingið heitir á landsstýrið um at taka stig til at fylgja sáttmálanum um lívfrøðiligt margfeldni og lýsa margfelda lívið í føroysku náttúruni.” Í 2004 skrivar Innlendismálaráðið saman við øðrum Norðurlondum “Miljøhandlingsplan 2005-2008”. Har stendur: “Det nordiske samarbejde skal indrettes på en sådan måde, at den negative udvikling, når det gælder tab af arter og bestande inklusive deres levesteder, stoppes med det formål, at tabet af biologisk mangfoldighed standses senest i 2010” og “Arbejdet med at standse tabet af biologisk mangfoldighed senest i år 2010 vil have høj prioritet”. Náttúrugrípasavnið hevur áður havt játtan til at skráseta og kortleggja øll plantu- og djórasløg í náttúruni í ein dátugrunn, eins og grein 7 í sáttmálanum um lívfrøðiligt margfeldni ásetir. Umframt at savnið hevur gjørt reyðlistar, sum áseta, hvørji plantuog fulglasløg í Føroyum eru hótt. Ein long røð av plantu- og fuglasløgum eru komin á reyðlistan. Staðfest er millum annað, at reyð várhagasólja, leggstutt fransagras og lyngjavni eru útdeyð í Føroyum, at hiplingur og skógspurvur, hvítravnur og havørn eru horvin, men at bládúgvan í Føroyum verður roknað sum rein (ikki kynblandað) dúgva, og at 90% av heimsbúfjøldini av Drunnhvíta er í Nolsoy. Játtanin at halda fram...Les meira


text:
NemKonta er til tín, sum fær pening frá almennum stovnum í Danmark. Til dømis verða gjøld sum SU, pensjón, barnapeningur og avlopsskattur útgoldin á tína NemKontu.
Ein NemKonta er ein vanlig bankakonta. Tú skalt bert gera av, hvør konta skal skrásetast sum NemKonta. Til dømis kanst tú gera tína lønarkontu í BankNordik til Nemkontu.
Ein donsk skipan
Danska lógin ásetir, at øll skulu hava eina NemKontu, sum donsku myndugleikarnir kunnu flyta pening á. Lógin er ikki galdandi í Føroyum, men allir føroyingar, sum fáa pensjón, SU ella onnur gjøld frá almennum stovnum í Danmark, skulu tí eisini hava eina NemKontu skrásetta, fyri at fáa peningin á kontu.
BankNordik átekur sær tí at skráseta NemKontu fyri teg. Av tí at NemKonta er ein vanlig bankakonta, eru treytirnar tær somu sum vanliga. Tú kanst bert hava eina NemKontu.
Set teg í samband við okkum
, so hjálpa vit tær við NemKontu.


text:
Ársfundurin hjá NAFO var hildin í Montreal í Kanada í døgunum 18. - 22. september 2017. NAFO er millumtjóða fiskiveiðufelagsskapur fyri útnyrðingspartin av Atlantshavinum, og føroysk fiskiskip veiða tosk, svartkalva og kongafisk í NAFO-økinum.
Á ársfundinum skuldi støða takast til heildarkvotuna fyri tosk á Flemish Cap fyri komandi ár við støði í vísindaligum metingum. Føroyar eiga 22,35% av toskakvotuni.
Lagt var upp til, at heildarkvotan skuldi lækka við úr knøppum 14.000 tonsum niður í stívlig 8.000 tons, og fleiri lond virkaðu fyri hesum. Føroyar ynsktu ein meira hóvligan og stigvísan niðurskurð.
Eftir drúgvar samráðingar eydnaðist tað at finna eina semju fyri at lækka toskakvotuna við 20% heldur enn 41%, soleiðis at heildarkvotan verður 11.145 tons. Sostatt verður føroyska toskakvotan 2.491 tons í 2018.
Eisini samdust partarnir um, at toskakvotan eigur at minka aftur í 2019, men at støða skal takast til hetta við støði í víðkaða vísindaliga tilmælinum, sum verður tøkt komandi ár.
Í 2018 verður føroyska kvotan fyri svartkalva 211 tons í mun til 189 tons í 2017, og kvotan fyri kongafisk 69 tons.
Nýggi NAFO-sáttmálin varð settur í gildi í ár, og hetta hevði við sær ymsar skipanarligar broytingar, m.a. skulu møguligar ósemjur millum lond viðgerast í einum føstum gerðarrætti. Ein av serfrøðingunum, ið kunnu manna henda gerðarrætt, er Dr. Bjørn Kunoy.
Harumframt vóru mál viðvíkjandi økisfriðingum, eftirliti og lívfrøðiligum tilmælum umrødd á ársfundinum.
Føroyska sendinevndin var mannað við umboðum úr Uttanríkis- og vinnumálaráðnum, Fiskimálaráðnum og Vørn. Jóannes V. Hansen var leiðari í føroysku sendinevndini.
---
NAFO er millumtjóða fiskiveiðufelagsskapur fyri útnyrðingspartin av Atlantshavinum. Føroyar luttaka saman við Grønlandi í DFG skipanini.
Hini limalondini eru ES, Frakland (vegna St Pierre et Miquelon), Ísland, Japan, Kanada, Kuba, Noreg, Russland, Suðurkorea, Ukraina og USA.


text:
Nýggj uppgerð vísir, at útlátið av vakstrarhúsgassi í Føroyum stórt sæð hevur verið tað sama seinastu fimm árini. Í 2016 var samlaða útlátið á leið 870 túsund tons av CO2 eindum, sum er á leið 2% hægri enn í 2015.
Mynd 1: Samlað útlát av vakstrarhúsgassi í Føroyum, 1990-2016. Eind: 1000 tons av CO2 eindum.
Myndin niðanfyri vísir, hvussu tey 870 túsund tonsini av CO2 eindum eru býtt millum útlátskeldurnar.
Mynd 2: Útlát av vakstrarhúsgassi frá nýtslu av brennievni í 2016 (prosent av útlátinum í CO2 eindum). Sirkulgeirarnir fyri brúkarabólkar, sum brúka brennievni, eru í litum. Sirkulgeirarnir fyri Landbúnað og Ídnaðarligar tilgongdir eru litleysir.
Litaðu geirarnir vísa keldur, sum brenna olju. Sum vanligt stavar umleið ein triðingur av útlátinum frá fiskiskipum, sum bunkra í Føroyum. Í 2016 var talið 35%. Føroysk og útlendsk fiskiskip bunkraðu á leið 95 túsund tons av olju. Í sirklinum ber til at avlesa, hvussu stóran part hinir útlátsbólkarnir høvdu av samlaða útlátinum. Myndin er rættiliga lík frá ári til árs. Størsti munurin millum 2015 og 2016 er, at fiskiskip útleiddu eini 12% minni meðan útlátið frá elframleiðslu vaks. Hetta kemur væl fram á myndini niðanfyri, sum vísir gongdina í útlátinum frá 1990 til 2016.
Mynd 3: Gongdin í útláti av vakstrarhúsgassi hjá brúkara¬bólkum, tíðarskeiðið 1990-2016. Útlát frá útlendskum fiskiskipum er ikki við fyri 1990-2000.
Størsti vøksturin í útlátinum í 2016 í mun til 2015 var hjá SEV, sum í 2016 brúkti eini 25% meira av olju til at framleiða streym. Hetta svarar til eini 7.000 tons meira av olju. Orsøkin var serliga turt veður og at vatnorkuverkini tí framleiddu minni. Annars brúkti SEV munandi minni av olju í 2014 og 2015.
Ein onnur útlátskelda, sum eisini vaks munandi frá 2015 til 2016 er hon sum verður rópt “Ídnaðarligar tilgongdir”. Ídnaðurin í Føroyum, ikki minst fiskiskipini eru seinnu árini farin at brúka nýtt slag av kølievni, HFC-gass, sum tíanverri er eitt sterkt vakstrarhúsgass. Hetta sæst aftur í útlátstølunum. Í 2016 stavaðu heili 6% av samlaða útlátinum frá HFC-gassum, sí sirkulmyndina omanfyri.
Samanumtikið kann sigast, at hóast fiskiskipini bunkraðu munandi minni av olju og SEV brúkti munandi meira, var samlaða oljunýtslan stórt sæð óbroytt frá 2015 til 2016. Hinvegin vaks útlátið av sterkum vakstrarhúsgassi so mikið, at samlaða útlátið vaks á leið 2 %.
Her finnur tú fleiri tøl og myndir, sum lýsa útlátið av vakstrarhúsgassi í Føroyum
Um tú vil hava meira at vita, ert tú vælkomin at seta teg í samband við Mariu Gunnleivsdóttir Hansen, telefon 342400 ella us@us.fo« Aftur
Nýggjársbál
28-12-2017
Norðurlendingar á Umhvørvisstovuni
05-12-2017
Alivirksemið hjá P/F Luna á Sørvágs…
26-11-2017
Endurnýtslan av burturkasti nógv øk…
23-11-2017
Yvir 7000 flogmyndir 1958 – 2016 tø…
14-11-2017
Flogmyndir úr øllum Føroyum
14-11-2017
MVG frítøka og differentieraður elp…
27-10-2017
Inngarðsútskiftingin á Strondum er …
25-10-2017
Framleiðsla av plastbátum umhvørvis…
24-08-2017
Michael K. Jacobæus er settur í sta…
11-08-2017


text:
Guðstænasta í gjónni
Annað árið á rað varð skipað fyri guðstænastu í gjónni sunnudagin 13. august 2017.
Aftur í ár var hetta gjørt í samstarvi við Vestmanna Sangkór undir leiðslu av Benjamin Gaasedal, og í ár høvdu tey eisini fingið fatur í einum samansettum hornorkestri við blásarum úr Havn, Sørvági og Vestmanna undir leiðslu av Atla Kárason Petersen. Gudmund Mortensen var organistur.
Fuglfjarðaprestur Anne Mette Greve Klementsen prædikaði.
Fyrstu ferð hetta tiltakið var fyriskipað var í fjør, tá eini 300 fólk vóru til staðar. Aftur í ár var veðrið til vildar og millum 500 og 600 fólk vitjaðu tiltakið, og tað eru fyriskipararnir sera væl nøgdir við.


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Author Archives: hestoy
Aðalfundur 23. mai kl. 12.00
NBNB Aðalfundurin er fluttur til kl. 12.00! Aðalfundur í Svimjisambandi Føroya verður í ÍSF-húsinum leygardagin 23. mai 2009 kl. 10.00. Skrá sambært lóg SSF. Svimjisamband Føroya
Estiskur professari hjálpir føroyskum svimjarum
Mynd, frá vinstru: Dimitrj Mancevic, Peter Mankoc, Rein Haljand, Blaz Medvesek Svimjisamband Føroya er byrjað eitt samstarv við estiska professarin, Rein Haljand. Rein er professari í meniskjaligum kinetikki, t.e. rørsla. Í nógv ár hevur Rein Haljand kanna og rætta svimjirørslur hjá … Continue reading
Soleiðis svimja tey til RIG
Her er eitt yvirlit yvir allar føroyskar svimjarar, ið eru tilmeldaðir til Reykjavík International Games. Fremsta talið er tað nummar tey liggja í tilmeldinarlistanum. Vert er at leggja til merkis, at nakrir av svimjarunum eru tilmeldaðir uppá stuttbanatíðir, meðan tað … Continue reading
Stór føroysk lúttøka í Reykjavík International
Um vikuskiftið verður stóra svimjikappingin Reykjavík International. Svimjisamband Føroya sendir eitt talentlandslið við 13 svimjarum avstað. Umframt hesi trettan luttaka eisini Suðuroya Svimjifelag og Havnar Svimjifelag. Úr HS eru 9 svimjarar og úr Susvim eru 15 svimjarar, so tilsamans eru … Continue reading
Startfelagsskap
Á fundi 7. januar 2009 samtyktið starvsnevndin nýggja reglugerð um startfelagsskap. Í hesum sambandið varð reglugerðin um limaskap og skifti av felagi eisini dagførd. Sí reglugerðirnar her: Reglugerð um startfelagsskap Reglugerð um limaskap og skifti af felag
Bræv frá formanninum
Mynd: Álvur Haraldsen, Sosialurin Gamlaárskvøld 2008 Góðu tit øll Á ársins seinasta degi vil eg loyva mær at senda tykkum hesa nýggjársheilsu. Dagarnir eru stuttur og ein veit satt at siga ongantíð um tað morgunróði ella skýming, tá hugt verður … Continue reading


text:
Løgtingið samtyktið í dag lógaruppskot um hækking av barnafrádrátti til børn undir skúlaaldur. Hetta er gleðiligt, tí nógvar smábarnafamiljur hava fíggjarliga trong kor. Hetta fer eisini at muna, tí við hesum hækkar barnafrádrátturin fyri børn undir skúlaaldur úr 6.500 kr. um árið upp í 9.200 kr. árliga í landsskattinum. Ein hækking av frádráttinum á heili 42%.
Hækkingin er partur av raðfesting og ynski samgongunnar um, at lætta fíggjarliga um hjá smábarnafamiljum og at fremja átøk, ið skunda undir varandi fólkavøkstri í Føroyum.
Løgtingið samtyktið í dag lógaruppskot um hækking av barnafrádrátti til børn undir skúlaaldur. Hetta er gleðiligt, tí nógvar smábarnafamiljur hava fíggjarliga trong kor. Hetta fer eisini at muna, tí við hesum hækkar barnafrádrátturin fyri børn undir skúlaaldur úr 6.500 kr. um árið upp í 9.200 kr. árliga í landsskattinum. Ein hækking av frádráttinum á heili 42%.


text:
Nolsøe tvíburðarnir, Ásmund og Trónd, tóku ímóti og vístu okkum út til Sevmýru. Donsku gestirnir, Malene og Frank, ið vitja hesar dagarnar, fingu ein sertúr "oman í kjallarin" at síggja serliga forkunnugu rúmini við tinganestum og anekdotum.
Afturvið fingu vit ein leskandi munn og okkurt fast at bíta í. Um tvey tíðina fóru fólk at ressast og farið var til nýggja vøllin við Stórá í Trongisvág.
Tíverri versnaði veðrið sum dysturin leið og móti dystarenda var satt útideyðaveður, og so skjótt Lars bríkslaði av, runnu menn oman í umklæðingarrúmini og beint undir heitar brúsur.
Vit takka Nolsøe fólkunum á Tvøroyri fyri hjartaligan og góða blíðskap, og gleða okkum longu nú til næsta túr til Stórá.
Myndir: Knút Olsen


text:
BankNordik ger íløgu í nýggja miðbýin í Klaksvík
Vinna10-08-2017 - 18:51 - Jóanis Albert Nielsen
BankNordik hevur í dag skrivað undir avtalu við Klaksvíkar kommunu og Norðhús um bygging av nýggjum bygningi til bankan í hjartanum av nýggja miðbýnum í Klaksvík. Talan er um verkætlanina Biskupstorgið, har Bústaðir og Klaksvíkar kommuna eru í ferð við at byggja ein íbúðarbygning, har veghæddin verður løgd av til alment, útatvent virksemi. BankNordik hevur avgjørt at byggja nýggjan deildarbygning sum part av hesi byggiverkætlan, ið skal húsa virksemi bankans í Klaksvík. Nýggi bygningurin kemur at verða 230 fermetrar og hýsa átta starvsfólkum.
“At BankNordik er partur av byggingini á Sandinum vísir, at BankNordik vil nakað í Klaksvík, og vit fegnast stórliga um, at peningastovnurin verður við í einari av mest spennandi ætlanum í Klaksvíkar kommunu” sigur Jógvan Skorheim, borgarstjórin i Klaksvík. “Tit skulu eiga stóra tøkk fyri, at tit eru við til at styðja uppundir hesa miðbýarætlan.”
“Nýggi bankabygningurin á Biskupstorginum verður væntandi liðugur eftir summarfrítíðina 2018, og fer hesin bygningur at vera betri fyri bæði viðskiftafólk og starvsfólk” sigur Árni Ellefsen, stjóri í BankNordik. “Klaksvíkin er ein býur í menning, og eru vit fegin um at vera við til at styrkja miðbýin og lívið í miðbýnum. Við hesi broyting ynskja vit at víðarimenna marknaðarstøðuna í Norðoyggjum.”
“Sum partur av ætlanini hevur Christian í Grótinum keypt bygningin hjá BankNordik á Klaksvíksvegnum, og skal ein nýggjur heilsu- og umsorganardepil gerast har. Tænastur á heilsu- og umsorganarøkinum verða savnaðar í bygninginum, og fer tað at skapa møguleikar fyri enn betri tænastum til okkara borgarar” sigur Jógvan Skorheim at enda.


text:
Margaret Thatcher
Margaret Hilda Thatcher (f. 13. oktober 1925 í Grantham, Lincolnshire, Stóra Bretland, deyð 8. apríl 2013[1]) var fyrsta, og higartil einasta kvinnan, sum hevur verið forsætisráðharri í Stóra Bretlandi. Margaret Thatcher bleiv kend sum "Jarnkvinnan", serliga aftaná at hon stóð á odda fyri Stóra Bretlandi undir Falklandskrígnum í 1982. Hon var leiðari fyri konservativa flokkinum frá 1975 til 1990. Hon gjørdist forsætisráðharri í 1979 og noyddist at leggja frá sær í 1990, tá egni flokkur hennara vrakaði hana.
Lívssøga[rætta | rætta wikitekst]
Margaret Hilda Thatcher varð borin í heimin hin 13. oktobur í árinum 1925 í Lincolnshire. Hon tók útbúgving innan evnafrøði, og longu í lestrarárunum bleiv hon virkin í politikki sum triði kvinnuligi formaður í Oxford University Conservative Association í 1946. Í nøkur ár starvaðist hon sum granskari í evnafrøði. Seinri fór hon at lesa til sakførara og tók prógv í 1953 við sergrein í skattalóggávu. Í 1959 bleiv hon vald í House of Commons fyri Conservative Party. Í 1975 bleiv hon leiðari í flokkinum – sum tann fyrsta kvinnan nakrantíð. Hon var eisini tann fyrsta kvinnan, sum var leiðari fyri ein stóran bretskan flokk. Í 1970 bleiv hon Secretary of State for Education and Sceince. Og í 1979 bleiv hon forsætisráðharri – sum tann fyrsta kvinnan í Bretlandi. Hon fór frá sum forsætisráðharri og sum floksforkvinna í 1990. Í 1992 fór hon úr House of Commons, 66 ára gomul. Hereftir var hon virkin í fleiri ár í ymiskum felagsskapum, vinnulívinum o.s.fr.
Hon var kend sum jarnkvinnan, sum stóð Ronald Reagan, fyrrv. forseta í Amerika, ógvuliga nær.


text:
LÍVIÐ SUM KRISTIN
Hjálp tínum børnum at fáa óvikandi trúgv á skaparan
Skapanarverkið dýrmetir Jehova. (Slm 19:2-5; 139:14) Men heimurin, sum er stýrdur av Djevlinum, ber fram gudvanærandi hugsanir um, hvussu lívið byrjaði. (Róm 1:18-25) Hvussu kanst tú fyribyrgja, at slíkir tankar festa rót í sinnið og hjartað hjá børnunum? Hjálp teimum, longu meðan tey eru smá, at fáa trúgv á, at Jehova er til, og at hann elskar tey. (2Kor 10:4, 5; Ef 6:16) Fá tey at siga sína ærligu meining um tað, tey læra í skúlanum, og nýt tey nógvu amboðini, sum vit hava, til at hjálpa teimum. – Orð 20:5; Ják 1:19.
HYGG EFTIR FILMINUM HVAD ANDRE UNGE SIGER – HVORFOR MAN KAN TRO PÅ GUD, OG HUGSA SÍÐANI UM HESA SPURNINGAR:
Hvat er ein vanlig hugsan um tað at trúgva á Gud?
Hvat læra tit í skúlanum hjá tær?
Hvat sannførir teg um, at Jehova er til?
Hvussu kundi tú hjálpt onkrum at komið til ta niðurstøðu, at Gud hevur skapt alt?


text:
Sonevndi E-ítrótturin gerst bara størri og størri, tá hugt verður at teimum upphæddum, sum spælararnir kunnu vinna. Í løtuni er ein kapping í Seattle í USA, sum verður rópt The International. Talan er um kapping í Dota 2, og sambært heimasíðuni hjá TV2 News er upphæddin, sum er sett av til vinnandi liðini, met fyri eina E-ítróttarkapping. Samlað verða 24 milliónir dollarar lætnir bestu liðunum. Vinnandi liðið fær 10 milliónir dollarar.
Dota 2 er spæl, har fimm spælarar eru á hvørjum liði, og ein av bestu spælarum í heiminum er føroyski Johan "N0tail" Sundstein (myndin), sum tó er uppvaksin í Danmark.
Kelda og lesið meira HER


text:
Sambært mínum uppteljingum so varð tað Susvim sum vann flest heiðursmerki í Tórshavn um vikuskiftið, við Fuglafjarðar Svimjifelag sum nummar tvey og HS sum nummar trý. Tað vóru serliga tey eldru hjá Susvim sum gjørdu munin, meðan FS eigur framtíðina og HS bólk 4 og 5.
Heiðursmerki tilsamans
Heiðursmerki bólkur 3 (svimjarar føddir 1995-96)
Heiðursmerki bólkur 4 (svimjarar føddir 1993-94)
Heiðursmerki bólkur 4 (svimjarar føddir 1991-92)
Heiðursmerki opin bólkur (t.e. árgang 1990 og eldri)
Samlaði úrslitalistin er viðfestur, umframt RE-fílan at lesa inn í WinGrodan.
Mínar myndir frá HS stevnuni kunnu síggjast her á Flickr.


text:
Guðni Th. Johannesson gleddist um sigurin á forsetavalinum. So skjótt sigurin tóktist vera komin í hús, takkaði hann stutt eftir midnátt øllum sínum veljarum á Grand Hotel, har valkvøldið var hildið.
Valkvøldið gjørdist meiri spennandi enn væntað, tí Halla Tómasdóttir lá í hølunum á Guðni Th. Jóhannesson, tá ið farið var at telja upp. Men sum kvøldið leið, vaks undirtøkan fyri Guðni, og tá ið 87.293 atkvøður vóru upptaldar klokkan hálvgum eitt íslendska tíð, hevði hann fingið 38,6 prosent av atkvøðunum, og Halla Tómasdóttir hevði fingið 29,4 prosent. Andri Snær Magnason hevði tá 13,9 prosent og Dávid Oddson hevði fingið 13 prosent.
- Tað er líkt til, at sigurin er komin í havn, og nú byrjar nýggjur kapitull. Stóra takk fyri øll somul, segði Guðni Th. Johannesson í sínari fyrstu talu. Hann segði, at hann fer at leggja stóran dent á at vera tann savnandi megin, sum fólkið krevur og hevur uppiborið. Stórar uppgávur bíða fyri framman.
Nýggja forsetafrúan, Elisha Reed, var somuleiðis takksom og takkaði øllum fyri stuðulin.
- Eg eri ógvuliga errin av mínum Guðni og havi álit á, at hann verður ein sera góður forseti, segði hon.
Eftir fyrstu taluna hjá nýggja forsetanum fóru fólkini á staðnum at syngja Happy Birthday, tí komið var inn í 26. juni, sum er føðingardagurin hjá Guðni Th. Johannesson. Guðni er 48 ára gamal.
Guðni Thorlacius Johannesson er sætti forseti Íslands. Hann avloysir Ólav Ragnar Grímsson. Hesir hava verið forsetar í Íslandi:
- Sveinn Björnsson (1944–1952)
- Ásgeir Ásgeirsson (1952–1968)
- Kristján Eldjárn (1968–1980)
- Vigdís Finnbogadóttir (1980–1996)
- Ólafur Ragnar Grímsson (1996–2016)


text:
2005
2005 (MMV) var eitt vanligt ár, eftir tí gregorianska kalendaranum var fyrsti dagurin ein leygardagur. Árið er 2005. ár eftir Krist, fimta ár í triðja ártúsund, fimta árið í 21. øld og 5 árið í 2000-árunum.
Innihaldsyvirlit
HendingarRætta
- 30. januar - Fyrsta fría tingvalið verður hildið í Irak síðani 1958.
- 8. februar
- Fólkatingsval: Í Føroyum verða Tjóðveldisflokkurin og Fólkaflokkurin størstu flokkar. Valdu tinglimirnir eru Høgni Hoydal fyri tjóðveldið og Anfinn Kallsberg fyri Fólkaflokkin.
- M/S Jökulfell søkkur 60 fjórðingar í ein landnyrðing úr Føroyum.
- 9. februar
- Eivør Pálsdóttir verður kosin ársins føroyingur 2004. Grundgevingin er, at hon "á ein framúr positivan hátt hevur sett land okkara á heimskortið við vakra sangi sínum". (Eivor.com, ÚF, Portal.fo)
- Argja Róðrarfelag verður kosið av lesarunum hjá Dimmu at hava framt Ársins Ítróttabragd 2004 (Drekin.fo)
- Ein bilbumba brestur í Madrid, Spania. 40 fólk koma til skaða.
- 10. februar
- Norðurkorea boðar frá, at landið eigur kjarnorkuvápn at brúka til verju, tí landið følir seg hóttan av USA.
- Saudi Arabia heldur sítt fyrsta kommunuval. Bert menn hava valrætt.
- 3. mars - Millióningurin Steve Fossett brýtur heimsmetið fyri at flúgva skjótast runt um heimin uttan steðg.
- 9. apríl - Charles prinsur av Wales giftist Camillu Parker-Bowles.
- 19. apríl - Benadikt XVI verður pávi, eftir at Jóhannus Páll II pávi doyr fyrr í mánaðinum.
- 23. apríl - Fyrsta Youtube filmsbrotið verður lagt á heimasíðuna við sama navni klokkan 20.27.
- 26. apríl - Undir altjóða trýsti trekkir Sýria seg aftur úr Libanon eftir at hava hersett landið í 29 ár.
- 15. mai - Ein ferja, full av ferðafólki, hvølvur og søkkur í hvøssum vindi í Bangladesh. 200 fólk verða saknað.
- 17. mai - Kvinnur í Kuveit fáa valrætt av nýggjum.
- 20. juni - Margretha drotning legði grundarsteinin til Hoyvíkar kirkju.
- 2. juli - Live8: 10 ymiskar konsertir verða hildnar í 10 ymiskum londum og sjónvarpaðar runt um heimin. Konsertirnar eru liður í átakinum "Make Poverty History".
- 7. juli - Terrorálopið í London 2005: Bumbur bresta í 3 tokum í Undirgrundini í London, og í einum bussi. 52 lata lív, og meir enn 700 fólk koma til skaða.
- 28. juli - IRA boðar frá at tey enda stríðið, sum felagskapurin hevur hildið uppi síðani 1969, og biður allar limir at leggja niður vápn síni.
- 22. august - Ein 4,1 kg tungur loftsteinur lendir í Simbabvi, og letur eftir seg eitt 150 millimetra stórt krater.
- 29. august - Ódnin Katrina herjar í USA, og hevur stóran skaða við sær. Í minsta lagi 1.836 lata lív av ódnini.
- 12. september - Hong Kong Disneyland Resort opnar í Hong Kong.
- 19. september - Norðurkorea gongur við til at gevast at framleiða kjarnorkuvápn.
- 30. september - Jyllands-Posten printar óhóskandi tekningar av Muhammed.
- 1. oktober - Bumbur bresta á Bali í Indonesia. 26 fólk lata lív, og meir enn 100 fólk koma til skaða.
- 8. oktober - Jarðskjálvti rakar Kashmir umráðið í Suðurasia. 80 000 fólk lata lív.
- 19. oktober - Rættargongdin móti Saddam Hussein byrjar.
- 29. oktober - Bumbur bresta í indiska høvuðstaðnum Delhi. Í minsta lagi 61 fólk lata lív.
- 9. november - Í minsta lagi 50 fólk lata lív og meir enn 120 koma til skaða, tá ein røð av sjálvmorðsbumbum bresta í Jordan.
- 13. november - Onglendingurin Andrew Stimpson verður fyrsta skrásetta manneskja, ið verður frískt av HIV-virus
- 22. november - Angela Merkel verður fyrsti kvinnuligi kanslari Týsklands.
- 23. desember - Kjad lýsir við kríggi ímóti Sudan, eftir eitt álop, ið hevði við sær at 100 fólk lótu lív.
- 31. desember - Eitt eyka sekund, 23.59.60, verður lagt afturat klokkuni til at enda árið. Síðst hetta kom fyri, var tann 30. juni 1998.
ÍtrótturRætta
FótbólturRætta
FøðingarRætta
- 26. juni - Alexia prinsessa av Niðurlondum, dóttir Willem kong.
- 15. oktober - Christian prinsur av Danmark, sonur Fríðrik krúnprins.
- 3. desember - Sverre Magnus prinsur av Noregi, sonur Hákun krúnprins.
AndlátRætta
- 7. februar - Atli P. Dam, fyrrverandi løgmaður og varastjóri í Føroya Realkredittstovni (f. 1932)
- 20. februar - Sandra Dee, amerikonsk sjónleikarinna. (f. 1944)
- 2. apríl - Johannes Páll pávi II, (f. Karol Józef Wojtyła) (f. 1920)
- 6. apríl - Rainier III prinsur av Monako (f. 1923)
- 2. juni - Eyvindur Mohr, føroyskur listmálari (f. 1926).
- 1. juli - Luther Vandross, amerikasnkur R&B sangari (f. 1951)
- 7. september - Finnbogi Ísakson, føroyskur politikari (f. 1943).
- 20. september - Simon Wiesenthal, nazi-jagstari (f. 1908).
- 24. oktober - Rosa Parks, mannarættinda aktivistur. (f. 1913)
- 26. november - Ingálvur av Reyni, føroyskur listmálari (f. 1920).


text:
Á fundi í stýrinum 28. Juni 2017 varð avgerð tikin um at seta Jóngerð Guttesen í starvið sum leiðara hjá Roðanum, nú Tordur J. Niclasen hevur sagt seg úr starvi.
Tá umsóknarfreistin var úti, vóru íalt 9 umsóknir komnar til starvið.
Jóngerð Guttesen, sum býr í Hoyvík, er útbúgvin sjúkrarøktarfrøðingur og diplomleiðari og gerst skjótt Master í almennari leiðslu.
Jóngerð hevur 15-ára royndir á eldraøkinum, fyrst sum sjúkrarøktarfrøðingur, síðani varaleiðari og leiðari á røktarheimum, m.a. sum fyrsti leiðarin á Boðanesheiminum, og síðani 2014 sum eindarleiðari í Heilsu- og Umsorganartænastuni hjá Tórshavnar kommunu.
Jóngerð tekur við starvinum eftir summarferiuna.


text:
U17 gentur lidnar í steypakappingini
Gentur02-06-2013 - Helgi Nielsen
Heldur óvæntað vórðu U 17 gentur okkara, sum liggja fremstar í landskappingini og hava víst góðar taktir higartil, útslignar í steypakappingini av Víkingi leygardagin á niðara vølli.
Okkara komu afturum 3-1 aftaná ein katastrofalan fyrra hálvleik. Longu í øðrum minutti kom bóltur innfyri frá høgru, og har slapp Anna Mari Toftegaard hjá Víkingi ótarnað at skalla bóltin í netið.
Sjey minuttir seinni kom bóltur innfyri frá Hjørdis Rasmussardóttir. Okkara málverjin tveitti seg út at steðga bóltinum, men bólturin endaði í netinum.
Triðja málið var eitt flott langskot frá Jensu Olsen, sum gjørdi sítt til, at Víkingur heldur leiðina fram í steypkappingini.
Stutt fyri hálvleik sendir Rebekka Benbakoura ein rennibólt til Milju Simonsen, sum minkaði til hálvleiksstøðuna 2-1.
Seinna hálvleik átti HB. Milja fekk ein góðan møguleika aftaná 10 minuttir, men málverjin hjá Víkingi bjargaði bóltinum.
Lív F. Arge sendi eitt beinleiðis fríspark úti við stongina, men eisini hesa royndina fekk málverjin hjá Víkingi steðgað.
Tá umleið eitt korter var eftir at leika, sneiddi sama Lív tveir leikarar av einar 20 metrar frá málinum og buldraði eitt vakurt langskot upp í handara horn til 3-2.
Hóast HB pressaði á, kom einki mál afturat í dystinum, og við hesum er U17 steypavinnarin í 2012 útsligin.